open-index/open-wikipedia-markdown huggingface dataset:
ഗോട്ടിപൂവ

ഒറീസ്സയിലെ പ്രാചീന നൃത്തമാണ്  **ഗോടിപൂവ**. മുഗൾ ഭരണകാലത്ത് ഇല്ലാതായ ‘മഹരി’യെന്ന ദേവദാസി നൃത്ത സമ്പ്രദായത്തിനു പകരം പതിനാറാം നൂറ്റാണ്ടിൽ ഒറീസ്സയിലെ പുരിക്കടുത്ത് രൂപം കൊണ്ടതാണ്  ഈ നൃത്തരൂപം. ശ്രീകൃഷ്ണനേയും ജഗന്നഥനേയും പ്രീതിപ്പെടുത്താനായി  അവതരിപ്പിക്കപ്പെട്ടിരുന്ന നൃത്തരൂപമാണിത്. അമ്പലത്തിനുള്ളിൽ പ്രത്യേക ആഘോഷ വേളയിലും പൂജസമയത്തും മാത്രമാണ് ഇതിനു് അനുമതിയുള്ളത്.

വൈഷ്ണവ സമൂഹത്തിൽ പെൺകുട്ടികളെ നൃത്തം ചെയ്യാൻ അനുവദിച്ചിരുന്നില്ല. അതുകൊണ്ട് ഒമ്പതു മുതൽ 13 വയസ്സുവരെയുള്ള ആൺകുട്ടികളാണ് ഇതിൽ പങ്കെടുക്കുക. 13 വയസ്സു കഴിഞ്ഞാൽ ഒഡീസിയിലേക്ക് മാറും.  ഒഡീസി നൃത്തത്തിനുള്ള ഒരു കളരിയാണീ നൃത്തം. ഒറീസ്സയിലെ കൊണാർക്ക് നാട്യമണ്ഡപത്തിലാണ് ഈ നൃത്തം പഠിപ്പിക്കുന്നത്.

നെറ്റിയിൽ ചുട്ടിയും കണ്മഷിയും പട്ടുവസ്ത്രങ്ങളും അണിഞ്ഞ് സ്ത്രീവേഷത്തിലാണ് നൃത്തം അവതരിപ്പിക്കുന്നത്. നൃത്തം അഭ്യസിക്കുന്നവർ മുടി നീട്ടിവളർത്തും അസാമാന്യമായ മെയ് വഴക്കം ഈ നൃത്തത്തെ മറ്റുള്ളവയിൽ നിന്നും വ്യത്യസ്തമാക്കുന്നു. ബന്ധനൃത്തമെന്ന പ്രത്യേക വിഭാഗത്തിൽ മെയ് വഴക്ക പ്രകടനങ്ങൾ കൂടുതൽ കാണാം.

## അവലംബം

## പുറത്തേക്കുള്ള കണ്ണികൾ
*http://www.gotipua.com/gotipuadance.html

വർഗ്ഗം:ഇന്ത്യയിലെ നൃത്തങ്ങൾ
അക്രോപൊളീസ്

[thumb|right|300px|[ആഥൻസ് അക്രോപൊളീസ്സിൽ നിന്നുള്ള ദൃശ്യം]]
പ്രാചീന ഗ്രീക്കുനഗരങ്ങളിലെ ഉയർന്ന കുന്നുകളിൽ അഭയസങ്കേതങ്ങളായി നിർമ്മിക്കപ്പെട്ടിരുന്ന കോട്ടകൊത്തളങ്ങൾ. നഗരത്തിന്റെ ഉന്നതപ്രദേശം എന്നാണ് ഗ്രീക്കുഭാഷയിൽ ഈ പദത്തിന്റെ അർത്ഥം. പ്രാചീനകാലത്ത് കുടിയേറ്റക്കാർ പ്രതിരോധസൗകര്യം കരുതി പ്രായേണ ഉയർന്ന സ്ഥാനങ്ങളിൽ, പ്രത്യേകിച്ചും കുന്നുകളുടെ മുകൾപരപ്പുകളിലാണ് താമസമുറപ്പിച്ചിരുന്നത്. അവർ അവിടെ കോട്ടകൊത്തളങ്ങൾ സ്ഥാപിച്ച് അതിനുചുറ്റുമുള്ള പ്രദേശങ്ങളിലേക്ക് നഗരം വികസിപ്പിക്കുകയാണുണ്ടായത്. ആഥൻസ്, അർഗോസ്, തീബ്സ്, കൊരിന്ത് തുടങ്ങിയവയായിരുന്നു ഗ്രീസിലെ അക്രോപൊലിസുകൾ.

ഇത്തരം നഗരങ്ങളെ ഉദ്ദേശിച്ചാണ് ആദ്യമാദ്യം **അക്രോപൊലിസ്** എന്ന പദം ഉപയോഗിച്ചുവന്നതെങ്കിലും ക്രമേണ അതിന്റെ അർത്ഥവ്യാപ്തി കുന്നിൻമുകളിലുള്ള കോട്ടകളെ മാത്രം സംബന്ധിക്കുന്നതായി ചുരുങ്ങി. ചരിത്രപരമായി ആഥൻസിനുണ്ടായ പ്രാധാന്യവും പ്രശസ്തിയും കാരണം ഇന്ന് അക്രോപൊലിസ് എന്നു പറയുമ്പോൾ ആഥൻസിലെ കോട്ടകളും അവയോടു ചേർന്ന മന്ദിരങ്ങളും മാത്രമാണ് വിവക്ഷിക്കപ്പെടുക.

## അവലംബം

*  The Acropolis of Athens http://www.athensguide.com/acropolis.html
*  Welcome to Acropolis http://windowsclient.net/acropolis/ 
*  Acropolis http://www.in2greece.com/english/places/historical/mainland/acropolis.htm

വർഗ്ഗം:ഗ്രീക്ക് ചരിത്രം
അക്രോമാറ്റിക് ലെൻസ്

വെളിച്ചം നാനാവർണങ്ങളായി പിരിഞ്ഞുപോകുന്നതു (വർണവിപഥനം) തടയാനായി, രണ്ടോ മൂന്നോ കാചങ്ങൾ (lens) കൂട്ടിഘടിപ്പിച്ച കാചസമുച്ചയമാണ് **അക്രോമാറ്റിക് ലെൻസ്**. സാധാരണ കാചത്തിലൂടെ ഒരു വസ്തുവിന്റെ പ്രതിച്ഛായയുണ്ടാകുമ്പോൾ പലവിധ വർണങ്ങൾ ആ പ്രതിച്ഛായയുടെ അരികിൽ അതിനെ രൂപഭംഗപ്പെടുത്തുന്നതായി കാണാം. വർണവിപഥനം (chromatic aberation) ആണ് ഇതിനു കാരണം. വർണ്ണവിപഥനത്തെ കുറച്ച്, വ്യക്തമായ പ്രതിബിംബമുണ്ടാക്കുവാനായി അക്രോമാറ്റിക് ലെൻസ് ഉപയോഗിക്കുന്നു. ഛായാഗ്രഹണത്തിലും ദൂരദർശനി, സംയുക്ത-സൂക്ഷ്മദർശിനി (compound microscope) എന്നിവയുടെ സംവിധാനത്തിലും ഇതു പ്രയോജനപ്പെടുത്താറുണ്ട്.

## അവലംബം

*  Achromatic Lens http://www.redoptronics.com/achromatic-lenses.html  
*  Achromatic Lens http://www.achromaticlens.com/ 
*  Achromatic Lenses http://www.jmloptical.com/products/Achromatic%20Lenses.aspx
ജാങ്കോ

പൈത്തൺ പ്രോഗ്രാമിങ് ഭാഷ അടിസ്ഥാനമാക്കി വെബ് ആപ്ലിക്കേഷനുകൾ നിർമ്മിക്കാനുള്ള ഒരു വെബ്ബ് ഫ്രെയിം വർക്കാണ് **ജാങ്കോ**. ഇത് മോഡൽ-ടെംപ്ലേറ്റ്-വ്യൂസ് ആർക്കിടെക്ചറൽ പാറ്റേൺ അടിസ്ഥാനമാക്കിയുള്ളതാണ്. അമേരിക്കയിലെ വേൾഡ് കമ്പനി എന്ന പത്രസ്ഥാപനം അവരുടെ വാർത്താധിഷ്ഠിത വെബ്സൈറ്റുകൾ നിർമ്മിക്കാനായിട്ടാണ് ജാങ്കോ നിർമ്മിച്ചത്. ഇത് 2005-ൽ ബിഎസ്ഡി അനുമതി പത്രം പ്രകാരം പുറത്തിറക്കി. ജീൻ ജാങ്കോ റെയിൻഹാർഡ് എന്ന ഗിറ്റാർ വായനക്കാരന്റെ പേരിനെ അടിസ്ഥാനമാക്കിയാണ് ഇതിന് നാമകരണം നൽകിയിരിക്കുന്നത്. 2008-ൽ രൂപം കൊണ്ട ജാങ്കോ 501(c)(3) പ്രകാരം ലാഭേച്ഛയില്ലാതെ പ്രവർത്തിക്കുന്ന യുഎസിൽ സ്ഥാപിതമായ ഒരു സ്വതന്ത്ര സംഘടനയാണിത്. സോഫ്റ്റ്‌വേർ ഫൌണ്ടേഷനാണ് ഇത് പരിപാലിക്കുന്നത്.

ഡാറ്റാബേസിൽ അധിഷ്ഠിതമായി പ്രവർത്തിക്കുന്ന വെബ്സൈറ്റുകളുടെ ബുദ്ധിമുട്ട് ലഘൂകരിക്കുക എന്നതാണ് ജാങ്കോയുടെ പ്രധാന ലക്ഷ്യം. പ്രോഗ്രാം ഘടകങ്ങളുടെ പുനരുപയോഗവും പ്ലഗബിലിറ്റി (ഉടൻ പ്രവർത്തനസജ്ജമാവൽ) യും കുറവ് കോഡും ഉറപ്പ് വരുത്തുന്നു. പ്രധാനമായും 'സ്വയം ആവർത്തിക്കരുത്' എന്ന തത്ത്വത്തിൽ പ്രവർത്തിക്കുന്നു. ക്രമീകരണങ്ങൾക്കും ഡാറ്റ മോഡലുകൾക്കുമുൾപ്പെടെ പ്രോഗ്രാമിൽ മുഴുവനായും പൈത്തൺ ഉപയോഗിച്ചിട്ടുണ്ട്. വായിക്കാനും, പുതുക്കാനും, നീക്കം ചെയ്യാനുമുള്ള ഒരു അഡ്മിൻ ഇന്റർഫേസും ജാങ്കോ നൽകുന്നുണ്ട്. അഡ്മിൻ മോഡൽ വഴി അതിനെ ക്രമീകരിക്കാനുമാകും.

പബ്ലിക് ബ്രോഡ്കാസ്റ്റിംഗ് സർവീസ്, ഇൻസ്റ്റാഗ്രാം , മോസില്ല, ദി വാഷിംഗ്ടൺ ടൈംസ്, ഡിസ്കസ് , ബിറ്റ്ബക്കറ്റ് , നെക്സ്റ്റ് ഡോർ , ക്ലബ്ബ്‌ഹൗസ് എന്നിവ ജാങ്കോ ഉപയോഗിക്കുന്ന അറിയപ്പെടുന്ന സൈറ്റുകളുടെ പട്ടികയിൽപ്പെടുന്നു. പിൻട്രസ്റ്റിൽആദ്യം ഉപയോഗിച്ചിരുന്നെങ്കിലും പിന്നീട് ഫ്ലാസ്കിലേക്ക്  മാറി.
## ചരിത്രം
ജാങ്കോ 2003-ലാണ് നിർമ്മിക്കപ്പെടുന്നത്. ലോറൻസ് ജേണൽ എന്ന പത്രത്തിലെ ജോലിക്കാരായ അഡ്രിയാൻ ഹോലോവറ്റിയും സിമോൺ വിൽസണും പൈത്തൺ ഉപയോഗിച്ച് ആപ്ലിക്കേഷനുകൾ എഴുതിത്തുടങ്ങി. 2005 ൽ ഇത് ബിഎസ്‍ഡി അനുമതിപത്രത്തിൽ പുറത്തിറക്കി. 2008-ൽ പ്രശസ്ത ഗിറ്റാറിസ്റ്റായ ജാങ്കോ റെയിൻഹാർഡിന്റെ സ്മരണാർഥം ഫ്രേം വർക്കിന് ജാങ്കോ എന്ന പേര് നൽകി. 2008 ൽ പുതുതായി രൂപപ്പെട്ട ജാങ്കോ സോഫ്റ്റ്‍വെയർ ഫൗണ്ടേഷൻ എന്ന സംഘടന ജാങ്കോ ഭാവിയിൽ പരിപാലിക്കും എന്ന് പ്രഖ്യാപിച്ചു.

2008 ജൂണിൽ, പുതുതായി രൂപീകരിച്ച ജാംഗോ സോഫ്റ്റ്‌വെയർ ഫൗണ്ടേഷൻ (DSF) ഭാവിയിൽ ജാങ്കോയെ പരിപാലിക്കുമെന്ന് പ്രഖ്യാപിക്കപ്പെട്ടു.
## ഫീച്ചറുകൾ
### കമ്പോണന്റ്സ്

എച്ച്ടിടിപി പ്രതികരണങ്ങൾ സൃഷ്ടിക്കുന്ന ഒബ്‌ജക്റ്റുകളെ "വ്യൂസ്" എന്ന് വിളിക്കുന്നത് പോലെ ജാംഗോയ്ക്ക് അതിൻ്റേതായ നിബന്ധനകൾ ഉപയോഗിക്കുന്നുണ്ടെങ്കിലും, ജാംഗോയുടെ പ്രധാന ഘടന ഇപ്പോഴും എംവിസി (മോഡൽ-വ്യൂ-കൺട്രോളർ) ആർക്കിടെക്ചർ പിന്തുടരുന്നു.  പൈത്തൺ ക്ലാസുകളെ ഡാറ്റാബേസ് ടേബിളുകളിലേക്ക് ബന്ധിപ്പിക്കുന്ന ഒരു ഒബ്‌ജക്റ്റ്-റിലേഷണൽ മാപ്പർ (ORM) ആണ് മോഡൽ, ഇത് ഡാറ്റ മാനേജ്‌മെൻ്റ് എളുപ്പമാക്കുന്നു. വ്യൂ എന്നത് എച്ച്ടിടിപി റിക്വസ്റ്റുകൾ പ്രോസസ്സ് ചെയ്യുകയും ഉപയോക്താക്കളെ ഡാറ്റാകൾ കാണിക്കാൻ ടെംപ്ലേറ്റുകൾ ഉപയോഗിക്കുകയും ചെയ്യുന്നു. കൺട്രോളർ എന്നത് ഇൻകമിംഗ് വെബ് അഡ്രസ്സുകളെ ശരിയായ പ്രവർത്തനവുമായി പൊരുത്തപ്പെടുത്തുകയും ശരിയായ പേജ് കാണിക്കാൻ ആപ്പിനെ നയിക്കുകയും ചെയ്യുന്ന ഒരു യുആർഎൽ ഡിസ്‌പാച്ചറാണ്. വെബ് ഡെവലപ്‌മെൻ്റിൽ എല്ലാം ഓർഗനൈസുചെയ്‌ത് എളുപ്പത്തിൽ കൈകാര്യം ചെയ്യാൻ ഈ സജ്ജീകരണം സഹായിക്കുന്നു.

### പുറമെ നിന്നുള്ള കണ്ണികൾ

* Django Project home page
* How to run Django on Lighttpd with FastCGI 

## അവലംബം
വർഗ്ഗം:പ്രോഗ്രാമിങ് ചട്ടക്കൂടുകൾ
വർഗ്ഗം:വെബ് സോഫ്റ്റ്വെയറുകൾ
അഖണ്ഡനാമജപയജ്ഞം

ഈശ്വരനാമം തുടർച്ചയായി ജപിക്കുന്ന ഒരു കർമം. അന്യസഹായമോ ധനവ്യയമോ വിശേഷനിയമങ്ങളോ കൂടാതെ അനുഷ്ഠിക്കുവാൻ സാധിക്കുന്ന ഇത് മറ്റു യജ്ഞങ്ങളെക്കാൾ വളരെ ശ്രേഷ്ഠമാണെന്നു വിധിക്കപ്പെട്ടിട്ടുണ്ട്. 'യജ്ഞാനാം ജപയജ്ഞോസ്മി' എന്നു ശ്രീകൃഷ്ണൻ അർജുനനോടു പറഞ്ഞതിൽ നിന്നും (ഭഗവദ്ഗീത), 'ഹരേർനാമൈവ നാമൈവ നാമൈവ ഖലു ഭേഷജം കലൌെനാസ്ത്യൈവ നാസ്ത്യൈവ നാസ്ത്യൈവഗതിരന്യഥാ' തുടങ്ങിയ മറ്റു ആപ്തവചനങ്ങളിൽ നിന്നും ഇക്കാര്യം വിശദമാണ്. ഭീഷ്മർ ധർമപുത്രരോടു വിഷ്ണുസഹസ്രനാമം ഉപദേശിക്കുന്ന അവസരത്തിലും ഈശ്വരനാമത്തിന്റെ മാഹാത്മ്യം അത്യുത്കൃഷ്ടമാണെന്നു പ്രസ്താവിച്ചിട്ടുണ്ട്. സഹസ്രനാമഭാഷ്യത്തിൽ ശങ്കരാചാര്യർ 'പവിത്രാണാം പവിത്രംയഃ' എന്ന ശ്ലോകപാദത്തെ വ്യാഖ്യാനിക്കുമ്പോൾ എല്ലാറ്റിനെയും ശുദ്ധീകരിക്കുന്ന ഗംഗാതീർഥത്തെപ്പോലും പവിത്രീകരിക്കുന്നതിന് ഭഗവത്‌നാമത്തിനു കഴിവുണ്ടെന്നു പ്രതിപാദിച്ചിരിക്കുന്നു. ഇപ്രകാരം അനേകം ആചാര്യന്മാർ അത്യുൽകൃഷ്ടമായി അംഗീകരിച്ചിരിക്കുന്ന നാമജപത്തെ അഖണ്ഡമായി ജപിക്കുന്നതുകൊണ്ട് ഐഹികവും പാരത്രികവുമായ സർവസൗഭാഗ്യങ്ങളും മുക്തിയും ലഭിക്കുമെന്നു വിശ്വസിക്കപ്പെടുന്നു.

അയ്യപ്പൻ ശബരിമല
ടാറ്റ ഇൻഡിക്ക

ഇന്ത്യയിലെ ടാറ്റാ മോട്ടോർസ് നിർമ്മിച്ച ഒരു മോഡൽ കാറാണ്‌ **ടാറ്റ ഇൻഡിക്ക**. 2004 മുതൽ തന്നെ ഈ മോഡൽ കാറുകൾ യൂറോപ്പ്, ആഫ്രിക്ക, തുടങ്ങിയ സ്ഥലങ്ങളിലേക്ക് കയറ്റുമതി ചെയ്യുന്നുണ്ട്. ടാറ്റ നിർമ്മിച്ച കാർ വിഭാഗത്തിൽപ്പെടുന്ന ആദ്യ വാഹനമാണ്‌ ഇൻഡിക്ക. അതുപോലെ തന്നെ ഇന്ത്യയിൽ പൂർണ്ണമായും നിർമ്മിച്ച ആദ്യ കാർ എന്ന സവിശേഷതയും ഇൻഡിക്കയ്ക്കുണ്ട്. 2008 ഓഗസ്റ്റിലെ കണക്കുകളനുസരിച്ച് ഏകദേശം 910,000 കാറുകൾ കമ്പനി നിർമ്മിച്ചു. 2006-07 കാലത്തിലെ വാർഷിക ഉല്പാദനം ഏകദേശം 144,690 കാറുകളായിരുന്നു. ഇപ്പോൾ മാസം പ്രതി ഏകദേശം 8000 കാറുകൾ നിർമ്മിക്കുന്നുണ്ട്.

## അവലംബം

## പുറത്തേക്കുള്ള കണ്ണികൾ
* ടാറ്റ ഇൻഡിക്ക വിസ്ത ഔദ്യോഗിക വെബ് വിലാസം 
* ഇൻഡിക്ക ഔദ്യോഗിക വെബ് വിലാസം 
* ദക്ഷിണാഫ്രിക്കയിലെ ടാറ്റായുടെ വെബ് വിലാസം
* ടാറ്റ ഇൻഡിക്ക ഇ.വി. 
* ടാറ്റ ഇൻഡിക്ക മോഡലുകളും വിലയും 

വർഗ്ഗം:ഇന്ത്യയിലെ കാറുകൾ
വർഗ്ഗം:2000-ലെ കാറുകൾ
വർഗ്ഗം:2010-ലെ കാറുകൾ
വർഗ്ഗം:1990-ലെ കാറുകൾ
വർഗ്ഗം:ടാറ്റ കാറുകൾ
1956

ഗ്രിഗോറിയൻ കാലഗണനാരീതി പ്രകാരമുള്ള, ഇരുപതാം നൂറ്റാണ്ടിലെ അൻപതിയാറാം  വർഷമായിരുന്നു **1956**.
## സംഭവങ്ങൾ

* 20 മാർച്ച്‌  – ടുണീഷ്യക്ക് സ്വാതന്ത്ര്യം  ലഭിച്ചു .
* 23 മാർച്ച്‌  – പാകിസ്താൻ  ആദ്യ  ഇസ്ലാമിക്‌  റിപബ്ലിക് രാഷ്ട്രം ആകുന്നു
* 1 നവംബർ - കേരള സംസ്ഥാനം നിലവിൽ വന്നു.
* ഡൽഹി കേന്ദ്രഭരണപ്രദേശമായി മാറി
* ന്യൂഡൽഹിയിലെ ക്രാഫ്റ്റ്സ് മ്യൂസിയം ആരംഭിച്ചു
* കറന്റ് ബുക്സ് തൃശ്ശൂരിൽ പ്രവർത്തനം ആരംഭിച്ചു
* സുഡാൻ ബ്രിട്ടനിൽ നിന്ന് സ്വതന്ത്രമായി
* കേരളത്തിൽ ഇന്ത്യൻ റെയിൽവേ തീവണ്ടി ഗതാഗതം ആരംഭിച്ചു.

## ജനനങ്ങൾ
thumb|right|150px|മെൽ ഗിബ്സൺ
* 3 ജനുവരി  – മെൽ ഗിബ്സൺ, ഓസ്ട്രല്യൻ -അമേരിക്കൻ  സിനിമ നടൻ 
* 6 ഏപ്രിൽ : ദിലിപ്  വെങ്ങ്സര്കർ, ഇന്ത്യൻ  ക്രിക്കറ്റ്‌ കളിക്കാരൻ 
* 3 മെയ്‌ :  ശ്രീ ശ്രീ  രവി  ശങ്കർ, ഇന്ത്യൻ  ഗുരു

## മരണങ്ങൾ
* 

## നോബൽ സമ്മാന ജേതാക്കൾ
* വൈദ്യശാസ്ത്രം :
* ഭൌതികശാസ്ത്രം :
* രസതന്ത്രം : 
* സാഹിത്യം :
* സമാധാനം :
* സാമ്പത്തികശാസ്ത്രം :

## അവലംബം

വർഗ്ഗം:1956
വർഗ്ഗം:വർഷങ്ങൾ
പ്ലോൺ

സോപ്പ് ആപ്ലിക്കേഷൻ സെർവ്വർ അടിസ്ഥാനമാക്കി നിർമ്മിച്ചിരിക്കുന്ന ഒരു ലേഖന നിയന്ത്രണ സംവിധാനമാണ് പ്ലോൺ. വെബ്സൈറ്റുകളും ബ്ലോഗുകളും മറ്റും ഉണ്ടാക്കാൻ പ്ലോൺ ഉപയോഗിക്കുന്നു. ഇത് ഗ്നൂ പകർപ്പനുമതിപത്രം പ്രകാരം പുറത്തിറക്കിയിട്ടുള്ളതാണ്. പൈത്തൺ, XML മുതലായ ഭാഷകൾ കൂട്ടിച്ചേർത്താണിത് നിർമ്മിച്ചിരിക്കുന്നത്.

വർഗ്ഗം:സ്വതന്ത്ര സോഫ്റ്റ്‌വെയർ
അംഗദൻ

രാമായണത്തിൽ പരാമർശിക്കപ്പെട്ടിട്ടുള്ള ഒരു വാനരനാണ് **അംഗദൻ**. വാനരരാജാവായ ബാലിയുടെ പുത്രൻ. പുരാണങ്ങൾ പ്രകീർത്തിക്കുന്ന പഞ്ചകന്യകമാരിൽ ഒരാളായ താരയാണ് അംഗദന്റെ മാതാവ്. അംഗദൻ ബൃഹസ്പതിയുടെ അംശാവതാരമാണെന്ന് കമ്പരാമായണത്തിൽ ഒരു സൂചനയുണ്ട്. അംഗദൻ ദൗത്യകർമത്തിന് പ്രസിദ്ധനാണ്. സീതാന്വേഷണാർഥം സുഗ്രീവൻ അയച്ച വാനരസേനയിലെ പ്രമുഖാംഗം, തികഞ്ഞ രാമഭക്തൻ, ഹനുമാനെപ്പോലെ ബലവാനും സാഹസികനും ബുദ്ധിശാലിയും വിവേകിയും സമരവിദഗ്ദ്ധനുമായ വാനരസേനാനി എന്നീ നിലകളിൽ വിഖ്യാതനാണ് അംഗദൻ. ഈ വാനരരാജകുമാരൻ രാമരാവണയുദ്ധത്തിൽ ഇന്ദ്രജിത്തുമായി ഏറ്റുമുട്ടി തന്റെ യുദ്ധ വൈദഗ്ദ്ധ്യവും സ്വാമിഭക്തിയും വ്യക്തമാക്കി.രാമരാവണ യുദ്ധം ഒഴിവാക്കുവാൻ വേണ്ടി രാമദൂതനായി പോയത് അംഗദനായിരുന്നു. തദ് അവസരത്തിൽ  രാവണനുമായുള്ള സംവാദത്തിൽ അംഗദന്റെ നീതിനിപുണതയും വാക്ചാതുര്യവും തെളിഞ്ഞുകാണാം. ഈ കഥയെ ആധാരമാക്കി അജ്ഞാതകർതൃകവും അപൂർണവുമായ അംഗദദൂത് എന്ന ഒരു മണിപ്രവാളചമ്പു ലഭിച്ചിട്ടുണ്ട്.

സംസ്കൃതസാഹിത്യത്തിൽ രാമായണകഥയെ ആധാരമാക്കിയുള്ള നിരവധി കാവ്യങ്ങളിൽ അംഗദന്റെ ധീരതയുടെയും നയവൈദഗ്ദ്ധ്യത്തിന്റെയും വർണനകൾ ലഭിക്കുന്നുണ്ട്. 13ആം ദശകത്തിന്റെ അന്ത്യത്തിൽ ജീവിച്ചിരുന്ന സുഭട്ടൻ, അംഗദനെ നായകനാക്കി ദൂതാംഗദം എന്നൊരു കാവ്യം രചിച്ചു. വാല്മീകിരാമായണം, അധ്യാത്മരാമായണം എന്നീ പ്രസിദ്ധരാമകഥാകാവ്യങ്ങളിൽ അംഗദനെ ഹനുമാന്റെ സഖാവ്, രാമന്റെ സേവകൻ, വാനരൻമാരുടെ സേനാനായകൻ, ആദർശഭക്തൻ എന്നീ നിലകളിൽ പ്രശംസിച്ചിട്ടുണ്ട്.

രാമായണത്തിൽത്തന്നെ ശത്രുഘ്നന്റെ ഒരു പുത്രനും മഹാഭാരതത്തിൽ കുരുക്ഷേത്ര യുദ്ധത്തിൽ പങ്കെടുത്ത ഒരു സേനാനിയും (ദ്രോണപർവം, XXV:38), ഭാഗവതത്തിൽ കൃഷ്ണസഹോദരനായ ഗദന്റെ ഒരു പുത്രനും അംഗദൻ എന്ന പേരിൽ അറിയപ്പെടുന്നു. 

## അവലംബം


## പുറത്തേക്കുള്ള കണ്ണികൾ

വർഗ്ഗം:രാമായണത്തിലെ കഥാപാത്രങ്ങൾ
അക്രൂരൻ

മഹാഭാരതത്തിലും ഭാഗവതത്തിലും പ്രതിപാദിച്ചിരിക്കുന്ന യാദവപ്രമാണിയാണ് **അക്രൂരൻ**. ഇദ്ദേഹം  കൃഷ്ണന്റെ മാതുലനാണ്. (, ). നഹുഷവംശത്തിലെ സ്വഫൽകന്റെയും കാശിരാജാവിന്റെ മകൾ ഗാന്ദിനിയുടെയും പുത്രൻ. വസുദേവൻ, ദേവകി എന്നിവരെ അപമാനിച്ച കംസനെ കൊല്ലാൻ ശ്രീകൃഷ്ണന് പ്രേരണ നല്കിയതും കംസൻ നടത്തിയ ചാപപൂജയിൽ പങ്കെടുക്കാൻ കൃഷ്ണനെ ക്ഷണിച്ചതും അക്രൂരനാണ്. ഭാഗവതം, നാരായണീയം തുടങ്ങിയ സംസ്കൃതകൃതികളിലും കംസവധം കഥകളി, കൃഷ്ണഗാഥ, വള്ളത്തോൾ നാരായണമേനോന്റെ അമ്പാടിയിൽ ചെല്ലുന്ന അക്രൂരൻ തുടങ്ങിയ മലയാള കൃതികളിലും പ്രാധാന്യം നല്കി വർണിക്കപ്പെട്ടിരിക്കുന്ന ഒന്നാണ് അക്രൂരദൌത്യം. മറ്റുപല സന്ദർഭങ്ങളിലും അക്രൂരൻ ശ്രീകൃഷ്ണന്റെ സന്ദേശവാഹകനായിരുന്നിട്ടുണ്ട്. രുക്മിണീസ്വയംവരം, സുഭദ്രാഹരണം എന്നീ ഘട്ടങ്ങളിൽ അക്രൂരനും സന്നിഹിതനായിരുന്നു. ആഹുകന്റെ പുത്രിയായ ഉഗ്രസേനയാണ് അക്രൂരന്റെ ഭാര്യ. അവർക്ക് ദേവകൻ, ഉപദേവകൻ എന്ന രണ്ടു പുത്രന്മാരുണ്ടായി. സത്രാജിത്തിനെ കൊന്ന് സ്യമന്തകം അപഹരിച്ച ശതധന്വാവ് എന്ന യാദവനെ ശ്രീകൃഷ്ണൻ ഭയപ്പെടുത്തിയപ്പോൾ അയാൾ രത്നം അക്രൂരനെ എല്പിച്ചിട്ടാണ് രക്ഷപ്പെട്ടത്. ഭോജരാജവംശത്തിലെ ബലദേവൻ അക്രൂരന്റെ പാർശ്വവർത്തിയായിരുന്നു. ബഭ്രൂ, ഗാന്ദിനേയൻ എന്നീ പര്യായങ്ങളിലും അക്രൂരൻ അറിയപ്പെടുന്നു. 

രാമകൃഷ്ണൻമാരെ മഥുരയ്ക്കു കൂട്ടിക്കൊണ്ടുവരാൻ കംസൻ ആവശ്യപ്പെട്ടതിനുശേഷം അക്രൂരൻ അത്യാഹ്ലാദചിത്തനായിരുന്നു. കിട്ടാൻ പോകുന്ന ഭഗവദ്ദർശന സൗഭാഗ്യമോർത്ത്‌ അക്രൂരൻ ഇങ്ങനെ ചിന്തിച്ചു: ‘ഇത്തരം പരമാനുഗ്രഹം ലഭിക്കാനുളള പുണ്യം ഞാനെങ്ങനെ ആർജ്ജിച്ചു? പാടില്ല. ഞാനങ്ങനെ ചിന്തിച്ചുകൂടാ. കാരണം സമയമെന്ന നദിയിലൊഴുകി നടക്കുമ്പോൾ ചിലർ ചിലപ്പോൾ ആ സമയനദിയെ തരണം ചെയ്യുന്നു. ഇന്നു ഞാൻ ആ ഭഗവാനെ കാണും. സ്വാഭാവികമായും എന്റെ സകലപാപങ്ങളും അതോടെ അവസാനിക്കും. എന്റെ ജന്മം സഫലവുമാകും. ദുഷ്ടനായ കംസനും എനിക്കീ ജോലി തന്നതിനാൽ എന്നോട്‌ മഹത്തരമായ ഒരു സഹായമാണ്‌ ചെയ്തത്‌. ഇന്നു ഞാൻ സ്രഷ്ടാവുപോലും തലയിൽ ചൂടുന്ന ആ പാദാരവിന്ദങ്ങൾ കാണും. ആ കാലടികൾ ഇപ്പോൾ കാലികൾക്ക്‌ പിന്നാലെ മലയും കാടും ചവിട്ടി കയറിയിറങ്ങുന്നു. ഗോപാംഗനമാരുടെ മാറിടങ്ങളാൽ ആ കാലിണകൾ ലാളിക്കപ്പെടുന്നു. കാര്യകാരണങ്ങൾക്കതീതനും അജ്ഞതാലേശമില്ലാത്തവനുമായവൻ ഇപ്പോൾ വൃന്ദാവനത്തിൽ മർത്ത്യരോടൊപ്പം അവരിലൊരാളെന്നപോലെ വ്യാപരിക്കുന്നു. ശുഭോദർക്കമായ എന്തിനുമുടമയും കാഴ്ചയിൽ അതീവ സൗന്ദര്യമുളളവനും പരമഗുരുവും മഹാത്മാക്കളുടെ ജീവിതലക്ഷ്യവുമായ ആ ഭഗവാനെ ഞാനിന്നു കാണും. അക്രൂരൻ മനസാ ഭഗവാനുമായുളള കൂടിക്കാഴ്ച ഓർത്തഭിനയിച്ചുതന്നെ ആനന്ദപാരവശ്യത്തിലെത്തിയിരുന്നു. സർവ്വാന്തര്യാമിയായ ഭഗവാൻ തന്റെ ശത്രുവായ കംസന്റെ ദൂതനാണെങ്കിൽ കൂടി തന്നെ ഒരു വിനീതഭക്തനായി സ്വീകരിക്കുമെന്ന് അക്രൂരനുറപ്പായിരുന്നു.

വൈകുന്നേരമായപ്പോഴാണ്‌ അക്രൂരന്റെ രഥം വൃന്ദാവനത്തിലെത്തിയത്‌. വഴിയിൽ കൃഷ്ണന്റെ കാൽപ്പാടുകൾ അക്രൂരൻ ദർശിച്ചു. ഉടനേ ചാടിയിറങ്ങി കൃഷ്ണപാദസ്പർശത്താൽ പവിത്രമാക്കപ്പെട്ട ആ ധൂളിയിൽ അക്രൂരൻ കിടന്നുരുണ്ടു. ‘ഇതു കൃഷ്ണന്റെ കാൽപ്പാടുകൾ തന്നെ’ എന്നു പറഞ്ഞു സന്തോഷാശ്രു പൊഴിച്ചു.

താമസിയാതെ അക്രൂരൻ രാമകൃഷ്ണൻമാരുടെ മുൻപിലെത്തി. അദ്ദേഹം അവരെ പരംപൊരുളെന്നുതന്നെ കതുതി അവരുടെ കാൽക്കൽ വീണു നമസ്കരിച്ചു. അവർ അക്രൂരനെ ആലിംഗനം ചെയ്താദരിച്ച്‌ വീട്ടിലേക്ക്‌ കൂട്ടിക്കൊണ്ടുപോയി. ബലരാമൻ അക്രൂരന്റെ പാദം കഴുകി. കൃഷ്ണൻ ആഹാരവും പൂമാലയുമായി വന്നു. നന്ദൻ കുശലം ചോദിച്ചു. സുഖംതന്നെയല്ലേ അക്രൂരാ? ദുഷ്ടനായ കംസന്റെ ദയവിൽ കഴിയുമ്പോൾ എന്തു സുഖവും സമാധാനവും അല്ലേ?, അങ്ങനെ ആ ദിവ്യ കുടുംബത്തിനാലും കൃഷ്ണനാലും പരിചരിക്കപ്പെട്ട്‌ അക്രൂരൻ മഥുരയിൽ നിന്നുളള യാത്രയുടെ ക്ഷീണം മറന്നു.

## അവലംബം


## പുറത്തേക്കുള്ള കണ്ണികൾ

വർഗ്ഗം:മഹാഭാരതത്തിലെ കഥാപാത്രങ്ങൾ
അജൻ

ഹിന്ദുപുരാണങ്ങളിൽ പരാമർശവിധേയനായ സൂര്യവംശജനായ ഒരു രാജാവാണ് **അജൻ**. ഇദ്ദേഹം ഉത്തരകോസലേശ്വരനായിരുന്ന രഘുവിന്റെ പുത്രനായിരുന്നു. ഇദ്ദേഹത്തിനു ഇന്ദുമതിയിൽ ജനിച്ച പുത്രനാണ് രാമായണത്തിലെ പ്രധാന കഥാപാത്രങ്ങളിൽ ഒരാളായ ദശരഥമഹാരാജാവ്. താനർഹിക്കാത്ത ദുഃഖങ്ങൾ അനുഭവിച്ച് അകാലത്തിൽ ജീവത്യാഗം ചെയ്ത ഒരു ദുരന്ത കഥാപാത്രമാണിദ്ദേഹം. കാളിദാസൻ രഘുവംശമഹാകാവ്യത്തിൽ ഇദ്ദേഹത്തെപ്പറ്റി വിസ്തരിച്ചു വർണിച്ചിട്ടുണ്ട്. വിദർഭരാജകുമാരിയായ ഇന്ദുമതിയുടെ സ്വയംവരത്തിൽ സന്നിഹിതരായ രാജാക്കൻമാരിൽ 'ദേവവൃക്ഷങ്ങൾക്കിടയിൽ പാരിജാതമെന്നപോലെ' ഏറെ ശോഭിച്ചത് അജനായിരുന്നു. തന്നിമിത്തം സ്വയംവരത്തിൽ വിജയശ്രീലാളിതനായതും ഇദ്ദേഹം തന്നെ. മാതൃകാദമ്പതികളായിരുന്നു അജനും ഇന്ദുമതിയും. ഒരു ദിവസം അവർ നഗരോദ്യാനത്തിൽ വിഹരിക്കുമ്പോൾ, ഗോകർണേശനെ സേവിക്കാൻ ആകാശത്തിലൂടെ പോയ നാരദന്റെ വീണയുടെ തലപ്പത്തു നിബന്ധിച്ചിരുന്ന ഒരു ദിവ്യമാല്യം കാറ്റിൽ ഇളകിപ്പോന്ന് ഇന്ദുമതിയുടെ മാറിൽ പതിച്ചു. തത്ക്ഷണം അവൾ നഷ്ടപ്രാണയായി. ഒരു ദിവ്യമാല്യം കാണുന്നതുവരെമാത്രം ഭൂമിയിൽ തങ്ങാൻ, തൃണബിന്ദു എന്ന മഹർഷിയാൽ ശപിക്കപ്പെട്ട ഒരു അപ്സരസ്സായിരുന്നു ഇന്ദുമതി. പത്നീവിരഹം മൂലം ദുഃഖിതനായിത്തീർന്ന അജനെ സമാശ്വസിപ്പിക്കാൻ കുലഗുരുവായ വസിഷ്ഠൻ ചെയ്ത ശ്രമം വിഫലമായതേ ഉള്ളു. അജൻ, തന്റെ പുത്രന്റെ ബാലത്വം മാത്രം ഓർത്ത് എട്ടുകൊല്ലം വല്ലപാടും തള്ളിനീക്കി. ഒടുവിൽ കുമാരനെ (ദശരഥനെ) പ്രജാപരിപാലനഭാരം ഏല്പിച്ചിട്ട് കാളിന്ദിയും ഗംഗയും ചേരുന്ന പുണ്യതീർഥത്തിൽ അജൻ ദേഹത്യാഗം ചെയ്തു.

വർഗ്ഗം:രാമായണത്തിലെ കഥാപാത്രങ്ങൾ
അജാമിളൻ

നാരായണനാമത്തിന്റെ മാഹാത്മ്യം ഉദാഹരിക്കാൻ ഭാഗവതം അഷ്ടമസ്കന്ധത്തിൽ വിവരിച്ചിട്ടുള്ള ഒരു കഥയിലെ നായകനാണ് അജാമിളൻ‍. അജാമിളമോക്ഷം, അജാമിളോപാഖ്യാനം തുടങ്ങിയ പേരുകളിൽ ഈ ഇതിവൃത്തം സംസ്കൃതത്തിലും ഇതര ഭാരതീയ ഭാഷകളിലും പല സാഹിത്യസൃഷ്ടികൾക്കും പ്രേരകമായിട്ടുണ്ട്. സ്വാതിതിരുനാൾ (പ്രബന്ധം), മേല്പത്തൂർ നാരായണഭട്ടതിരി (ചമ്പു) എന്നിവരാണ് ഈ കഥ പകർത്തിയ പ്രമുഖ കേരളീയ സംസ്കൃതസാഹിത്യകാരൻമാർ. ചുനക്കര ഉണ്ണിക്കൃഷ്ണവാരിയരും വെൺമണിമഹൻ നമ്പൂതിരിയും ഈ ഇതിവൃത്തത്തെ ആധാരമാക്കി ഭാഷാകാവ്യങ്ങൾ രചിച്ചിട്ടുണ്ട്. കറുത്തപാറ ദാമോദരൻ നമ്പൂതിരി (നാടകം), കുണ്ടൂർ നാരായണ മേനോൻ (ഖണ്ഡകാവ്യം), ഒടുവിൽ കുഞ്ഞികൃഷ്ണമേനോൻ (വഞ്ചിപ്പാട്ട്), കല്ലൂർനീലകണ്ഠൻ നമ്പൂതിരി (കൈകൊട്ടിക്കളിപ്പാട്ട്), കൊച്ചി വീരകേരളവർമ തമ്പുരാൻ (ആട്ടക്കഥ), കെ.സി. കേശവപിള്ള (കിളിപ്പാട്ട്) തുടങ്ങിയവരുടെ അജാമിളമോക്ഷങ്ങൾക്കും, നാലു വൃത്തം, പത്തുവൃത്തം തുടങ്ങിയ പേരുകളിലറിയപ്പെടുന്ന ഗേയകൃതികൾക്കും ഈ കഥ ഇതിവൃത്തമായി. 

## ഐതിഹ്യം
കന്യാകുബ്ജത്തിൽ വസിച്ചിരുന്ന ഒരു ബ്രാഹ്മണനായിരുന്നു അജാമിളൻ‍. ഇദ്ദേഹം ജാത്യാചാരകർമങ്ങളെ അതിലംഘിച്ച്, ദുഷ്കർമങ്ങളിൽ വ്യാപൃതനായി ജീവിതം നയിച്ചുപോന്നു. ഒരിക്കൽ ഹോമത്തിനുവേണ്ടി ചമത, പൂവ് മുതലായ പൂജാദ്രവ്യങ്ങൾ ശേഖരിക്കാൻ പിതാവ് ഇയാളെ നിയോഗിച്ചു. വനത്തിൽവച്ച് ഒരു ശൂദ്രസ്ത്രീയെ കാണുകയും ബ്രാഹ്മണ്യം വിസ്മരിച്ച് അവളെ പരിഗ്രഹിക്കുകയും ചെയ്തു. അജാമിളന്റെ പിന്നീടുള്ള ജീവിതം അവളോടൊത്തായിരുന്നു. വർണാശ്രമധർമങ്ങളെല്ലാം കൈവെടിഞ്ഞ്, കുത്തിക്കവർന്നും മോഷ്ടിച്ചും അവളെ സന്തോഷിപ്പിച്ച് ജീവിക്കുകയെന്നത് മാത്രമായി അജാമിളന്റെ ലക്ഷ്യം. അവളിൽ ഇദ്ദേഹത്തിന് പത്തു പുത്രൻമാരുണ്ടായി. മരണസമയത്ത് തന്നെ നരകത്തിലേക്ക് കൊണ്ടുപോകാൻ യമകിങ്കരൻമാർ വരുന്നതുകണ്ട് ഭയപ്പെട്ട അജാമിളൻ ഇളയപുത്രനായ നാരായണനെ വിളിച്ചു വിലപിച്ചുവെന്നും നാരായണ ശബ്ദോച്ചാരണത്തോടുകൂടി പാപങ്ങളെല്ലാമകന്ന ഈ ബ്രാഹ്മണനെ വിഷ്ണുപാർഷദൻമാർ‍, കാലദൂതൻമാരെ പറഞ്ഞയച്ചു രക്ഷപ്പെടുത്തിയെന്നുമാണ് കഥ. അതിനുശേഷം വിഷ്ണുഭക്തനായി വളരെക്കാലം ജീവിച്ചിരുന്ന അജാമിളൻ ഗംഗാതീരത്തുവച്ച് അന്തരിച്ചപ്പോൾ സായുജ്യം ലഭിക്കുകയും ചെയ്തു.
അദിതി

അനന്തത, സ്വാതന്ത്ര്യം, സർഗശക്തി, സമഗ്രത, സമൃദ്ധി തുടങ്ങിയ പല വിവക്ഷിതാർഥങ്ങളുമുള്ള ഈ പദം പ്രപഞ്ചത്തിലെ എല്ലാ സത്പ്രഭാവങ്ങളുടെയും ജ്ഞാനവിജ്ഞാനങ്ങളുടെയും മാതൃസ്ഥാനത്ത് ഭാരതീയർ സങ്കല്പിക്കുന്ന അനാദ്യന്തസ്വരൂപിണിയും മൗലികശക്തിയുടെ മൂർത്തിമദ്ഭാവവുമായ ദേവിയുടെ പേരാണ്. പരിമിതമായ ഭൂമിയുമായി താരതമ്യപ്പെടുത്തുമ്പോൾ അമേയമായ സ്വർഗമാണ് അദിതി. തൻമൂലം ആകാശത്തിന്റെ അധിദേവതയായും ഭൂമിയെ താങ്ങിനിർത്തുന്ന ദേവിയായും സങ്കല്പിക്കപ്പെടുന്നു. എല്ലാ ദേവൻമാരുടെയും അമ്മ എന്ന അർഥത്തിൽ ദേവമാതാവ് എന്നും അദിതിയെ വിളിക്കുന്നു. ഗോക്കളെയും ശിശുക്കളെയും സംരക്ഷിക്കുന്നതിനും അവരുടെ അജ്ഞാനത്തിനു മാപ്പുകൊടുത്ത് അവരെ അനുഗ്രഹിക്കുന്നതിനും അർഹതയുള്ള ദേവിയാണ് അദിതി എന്ന് ഋഗ്വേദം പറയുന്നു.

അദിതിയെക്കുറിച്ച് പുരാണങ്ങൾ നല്കുന്ന വിവരങ്ങളിൽ വൈരുദ്ധ്യങ്ങളുണ്ട്. ബ്രഹ്മാവിന്റെ  പൌത്രനായ കശ്യപന്റെ ഭാര്യയാണ് അദിതി. എട്ടു പുത്രൻമാരുണ്ടായതിൽ ഒരാളെ പരിത്യജിച്ചു. ശേഷിച്ച ഏഴുപേർ ആദിത്യന്മാർ എന്ന പേരിലറിയപ്പെടുന്നു‍. ആദിത്യന്മാർ ആറാണെന്നും എട്ടാണെന്നും അഭിപ്രായഭേദമുണ്ട്. അദിതിയുടെ പുത്രൻമാരായി പന്ത്രണ്ട് ആദിത്യന്മാരുള്ളതായി മഹാഭാരതം പറയുന്നു; ഈ സങ്കല്പത്തിനാണ് കൂടുതൽ അംഗീകാരം. ദക്ഷന്റെ പുത്രിയായും അമ്മയായും അദിതി സങ്കല്പിക്കപ്പെട്ടിട്ടുണ്ട്. യജുർവേദമനുസരിച്ച് അദിതി വിഷ്ണുവിന്റെ പത്നിയാണ്. കശ്യപന് അദിതിയിലുണ്ടായ പുത്രനാണ് വിഷ്ണുവിന്റെ അവതാരമായ വാമനൻ എന്ന് വിഷ്ണുപുരാണത്തിൽ കാണുന്നു. മഹാഭാരതവും രാമായണവും മറ്റു പുരാണങ്ങളും അനുസരിച്ച് വിഷ്ണുവിന്റെ മാതാവാണ് അദിതി. ഇന്ദ്രനും അദിതിയുടെ പുത്രനായതുകൊണ്ട് ഇന്ദ്രാനുജൻ എന്ന് വിഷ്ണുവിനു പേരുണ്ടായി. ദശാവതാരങ്ങളിൽ മൂന്നെണ്ണം അദിതിയിൽ നിന്നാണ്. അദിതിയിൽനിന്നു നേരിട്ട് വാമനനും അദിതിയുടെ ചൈതന്യമായ കൗസല്യയിൽനിന്ന് രാമനും അദിതിയുടെ മാനുഷികഭാവമായ ദേവകിയിൽനിന്ന് കൃഷ്ണനും അവതരിച്ചു. ഏകാദശരുദ്രൻമാരും അഷ്ടവസുക്കളും അദിതിയുടെ സന്താനങ്ങളാണ്. അദിതിയുടെ പുത്രൻമാർ എന്ന അർഥത്തിലാണ് ആദിതേയന്മാർ എന്നു ദേവൻമാരെ വിളിക്കുന്നത്.

തത്ത്വചിന്താപരമായ വ്യാഖ്യാനങ്ങൾകൊണ്ട് സാധൂകരിക്കാവുന്നതാണ് ഈ വൈരുദ്ധ്യങ്ങളെല്ലാം. സനാതനവും അനന്തവുമായ ചൈതന്യമാണ് അദിതി. അദിതിയിൽനിന്ന് ദക്ഷൻ, അഥവാ വിവേകവും തിരിച്ചറിവുമുള്ളവൻ, ജനിച്ചു; മൗലികമായ ആ ജ്ഞാനത്തിൽനിന്ന് ചൈതന്യം സ്വയം ഉദ്ഭവിച്ചു. സർഗശക്തിയിൽനിന്ന് പ്രജ്ഞയും പ്രജ്ഞയിൽനിന്ന് സർഗശക്തിയും ഉണ്ടാകുന്നു; മറ്റൊരു വിധത്തിൽ പറഞ്ഞാൽ, പരമാത്മാവിൽ നിന്നുയിർകൊള്ളുന്ന ജീവാത്മാവ് പരമാത്മാവിൽത്തന്നെ ലയിക്കുന്നു. ഈ ചാക്രികപ്രക്രിയയാണ് പ്രപഞ്ചത്തെ നിലനിർത്തുന്നത്. ദിതി എന്ന സങ്കല്പം ഈ വ്യാഖാനത്തിന്നുറപ്പു നല്കുന്നുണ്ട്. മനസ്സിന്റെ പരിധിക്കുമപ്പുറത്തുള്ള ഭാസുര തേജസ്സാണ് ബ്രഹ്മപുത്രനായ കശ്യപൻ‍. ആ ജ്യോതിസ്സും അദിതി എന്ന അഖണ്ഡമായ ചിത്തശക്തിയും ഒത്തുചേരുന്നതാണ് സർഗപ്രക്രിയ; അതിൽ നിന്ന് ചേതനാചേതനങ്ങൾ ഉണ്ടായി. അവയാണ് ദിതിയുടെ ജൻമത്തിനു കാരണം. ദിതിയും അദിതിയും കശ്യപന്റെ പത്നിമാരാണ്. ദിതിയിൽനിന്ന് ദൈത്യൻമാർ (അചിത്തി) ജനിക്കുന്നു; അദിതിയിൽനിന്ന് ആദിതേയന്മാർ അഥവാ ചിത്പുരുഷൻമാരായ ദേവൻമാർ രൂപംകൊള്ളുന്നു. രണ്ടിന്റെയും ഉറവിടം അഭിന്നമാണെന്നുമാത്രം.

ഭൂമി, പാർവതി, പുണർതം നക്ഷത്രം, ഗൃഹനിർമ്മാണത്തിൽ വടക്ക് വശത്തുവച്ചു പൂജിക്കേണ്ട വാസ്തുദേവത, സർവത്തെയും 'അദി'ക്കുന്നത് (ഭക്ഷിക്കുന്നത്) എന്ന അർഥത്തിൽ മൃത്യു എന്നിവയ്ക്കൊക്കെ അദിതി എന്നു പേരുണ്ട്. രാത്രിയിലെ പതിനഞ്ചു നിത്യനക്ഷത്രമുഹൂർത്തങ്ങളിൽ ഒന്നിന്റെ പേര് 'അദിതിമുഹൂർത്തം' എന്നാണെന്ന് മാധവനിദാനം എന്ന വൈദ്യശാസ്ത്രഗ്രന്ഥത്തിലും സാരാവലി എന്ന ജ്യോതിഷകൃതിയിലും പരാമർശിച്ചു കാണുന്നു. 
## അവലംബം

## പുറത്തേക്കുള്ള കണ്ണികൾ

വർഗ്ഗം:രാമായണത്തിലെ കഥാപാത്രങ്ങൾ
വർഗ്ഗം:മഹാഭാരതത്തിലെ കഥാപാത്രങ്ങൾ
വർഗ്ഗം:ഭാഗവതത്തിലെ കഥാപാത്രങ്ങൾ
വർഗ്ഗം:ആകാശദേവതമാർ
അനസൂയ (ശാകുന്തളം)

കാളിദാസന്റെ അഭിജ്ഞാനശാകുന്തളത്തിൽ ശകുന്തളയുടെ രണ്ടു തോഴിമാരിൽ ഒരാളുടെ പേര് **അനസൂയ** എന്നാണ്. കാര്യങ്ങൾ ജാഗ്രതയോടെ നോക്കിക്കാണുകയും അവസരത്തിനൊത്തു പ്രവർത്തിക്കുകയും ചെയ്യുന്ന മിതഭാഷിണിയാണ് അനസൂയ. കണ്വാശ്രമപ്രാന്തത്തിലെത്തിയ വിശിഷ്ടാതിഥിയെ ഉപചാരപൂർവം സ്വീകരിക്കുന്നതിനു മുൻകൈയെടുക്കുന്നതും അദ്ദേഹം ദുഷ്യന്തനാണെന്ന് ചോദിച്ചറിയുന്നതും ശകുന്തളയുടെ പൈതൃകകഥ ഇദ്ദേഹത്തിനു വിവരിച്ചുകൊടുക്കുന്നതും അനസൂയയാണ്. ദുഷ്യന്തവിഷയകമായ മദനാഗതവൃത്താന്തം, ശകുന്തളയോട് ആരാഞ്ഞറിയുകയും ശകുന്തള മാത്രമായിരിക്കും തന്റെ പട്ടമഹിഷി എന്ന് ദുഷ്യന്തനെക്കൊണ്ട് വാഗ്ദാനം ചെയ്യിക്കുകയും കോപിഷ്ഠനായ ദുർവാസാവിന്റെ അടുത്തേക്ക് പ്രിയംവദയെ നിയോഗിച്ച് ശാപത്തിന്റെ കാഠിന്യം കുറപ്പിക്കുകയും ചെയ്ത അസൂയാവിഹീനയായ തോഴിയാണ് അനസൂയ. ശാകുന്തളത്തിൽ‍, സ്വകപോലകല്പിതമായി, കാളിദാസൻ സന്നിവേശിപ്പിച്ചിട്ടുള്ള കഥാപാത്രങ്ങളിൽ, പ്രായോഗിക ബുദ്ധിയാൽ പ്രശോഭിതയാണ് അനസൂയ.
അക്രോമെഗാലി

താടിയെല്ലിനും മോണയ്ക്കും കൈ കാലുകളിലെ എല്ലുകൾക്കും ക്രമാതീതമായുണ്ടാകുന്ന വളർച്ചയെയാണ് **അക്രോമെഗാലി**  എന്ന് പറയുന്നത്. ഇതിന്റെ കാരണം ശരീരത്തിന്റെ സ്വാഭാവികവളർച്ച കഴിഞ്ഞതിനുശേഷം അന്തഃസ്രാവിയായ ആന്റീരിയർ പിറ്റ്യൂറ്ററി (Anterior Pituitory) ക്രമത്തിലധികം ഹോർമോണുകൾ ഉത്പാദിപ്പിക്കുന്നതാണ്  എല്ലുകളുടെ വളർച്ചയ്ക്കാധാരമായ എപ്പിഫൈസിസ് (epiphysis) സംയോജിക്കുന്നതുവരെയാണ് സ്വാഭാവിക വളർച്ചയുണ്ടാകുന്നത്; ഈ സംയോജനത്തിനുശേഷമുള്ള വളർച്ചയാണ് അക്രോമെഗാലി.എപ്പിഫൈസിസ് സംയോജിക്കുന്നതിനു മുൻപുള്ള അമിതവളർച്ചയെ ഗിഗാന്റിസം എന്ന് പറയുന്നു. നട്ടെല്ലിന്റെ വികലമായ വളർച്ചമൂലം കൂനുണ്ടാകുന്നു. നെറ്റിയെല്ല്, കശേരുക്കൾ, കൈകാലുകളിലെ അസ്ഥികൾ, ആമാശയത്തിലെയും വൻകുടലിലെയും രക്തവാഹികൾ, കരൾ, ശ്വാസകോശങ്ങൾ, പ്ളീഹ എന്നിവ തന്മൂലം വലുതാകുന്നു. കൈ പരന്ന് തടിച്ച് വിരലുകളുടെ അറ്റം ഉരുണ്ട് ചട്ടുകത്തിന്റെ ആകൃതിയിൽ കാൽമുട്ടിനുതാഴെവരെ നീണ്ടുകിടക്കും; ചുണ്ടും നാക്കും തടിക്കുന്നതിനാൽ സംസാരിക്കാൻ വൈഷമ്യം നേരിടും; ദേഹത്തും മുഖത്തും ധാരാളം രോമം വളർന്നു രോഗിക്ക് ഗൊറില്ലയുടെ രൂപത്തോട് സാദൃശ്യം ഉണ്ടാകുന്നു. ഈ രോഗത്തെപ്പറ്റിയുള്ള ആദ്യവിവരണം നല്കിയത് പിയറി മേരി (1886) ആണ്. റേഡിയോ ആക്റ്റിവതയുള്ള യിട്രിയം (yittrium) പിറ്റ്യൂറ്ററി ഗ്രന്ഥിയിൽ കുത്തിവയ്ക്കുക, ഡീപ് എക്സ്-റേ തെറാപി പ്രയോഗിക്കുക എന്നിവയാണിതിനു പ്രതിവിധികൾ.

## അവലംബം

*  Acromegaly Causes http://www.righthealth.com/topic/Acromegaly_Causes?p=l&as=goog&ac=404&kgl=35917416
*  Acromegaly http://endocrine.niddk.nih.gov/pubs/acro/acro.htm 
*  What is Acromegaly? http://www.acromegaly.org/ 
*  Acromegaly http://www.mayoclinic.com/health/acromegaly/DS00478
അനസൂയ (വിവക്ഷകൾ)

* അനസൂയ
* അനസൂയ (ശാകുന്തളം)
* അനസൂയ (തെലുങ്ക് ചലചിത്രം)
അനസൂയ

ഹൈന്ദവപുരാണങ്ങളിൽ പരാമർശിക്കപ്പെട്ടിട്ടുള്ള പതിവ്രതാ രത്നമായ വനിതയാണ് **അനസൂയ**. സപ്തർഷികളിൽ ഒരാളായ അത്രിമഹർഷിയുടെ ഭാര്യ. തുടരെ പത്തു വർഷം മഴ പെയ്യാതെ ലോകം തപിച്ചപ്പോൾ അനസൂയ തപഃശക്തിയും പാതിവ്രത്യശക്തിയും കൊണ്ട് കായ്കനികൾ നിർമിച്ച് ജീവജാലങ്ങളെ പോറ്റിപ്പുലർത്തുകയും വറ്റിപ്പോയ ഗംഗാനദിയിൽ ജലപ്രവാഹമുണ്ടാക്കുകയും ചെയ്തു. ശീലാവതി സ്വഭർത്താവായ ഉഗ്രശ്രവസ്സിനെ രക്ഷിക്കാൻ പാതിവ്രത്യപ്രഭാവംകൊണ്ടു സൂര്യോദയം തടഞ്ഞുവച്ച് കാലഗതിയെ സ്തംഭിപ്പിച്ചപ്പോൾ പരിഭ്രാന്തരായ ത്രിമൂർത്തികൾ അനസൂയയെയും കൂട്ടിക്കൊണ്ട് ശീലാവതിയുടെ അടുത്തെത്തുകയും അനസൂയ ശീലാവതിയെക്കൊണ്ട് ശാപം പിൻവലിപ്പിക്കയും ചെയ്തതായി കഥയുണ്ട്. ഈ ഉപകാരത്തിന് എന്തു വരം വേണമെങ്കിലും ചോദിച്ചുകൊള്ളാൻ ത്രിമൂർത്തികൾ പറഞ്ഞതനുസരിച്ച്, അവർ തന്റെ പുത്രൻമാരായി ജനിക്കണമെന്ന വരം അനസൂയ ചോദിച്ചു. അങ്ങനെ മഹാവിഷ്ണു ദത്താത്രേയനായും ശിവൻ ദുർവാസാവായും ബ്രഹ്മാവ് ചന്ദ്രനായും അനസൂയയിൽ ജനിച്ചു. രാമലക്ഷ്മണൻമാർ വനവാസകാലത്ത് സീതാസമേതം അത്രിമഹർഷിയുടെശ്രമം സന്ദർശിച്ചപ്പോൾ അനസൂയ ഭർത്താവോടൊത്ത് അവരെ ആദരപൂർവം സ്വീകരിക്കയും സൽകരിക്കയും ചെയ്തതായി രാമായണത്തിൽ പറഞ്ഞു കാണുന്നു. 

## അവലംബം

## പുറത്തേക്കുള്ള കണ്ണികൾ

വർഗ്ഗം:രാമായണത്തിലെ കഥാപാത്രങ്ങൾ
വർഗ്ഗം:മഹാഭാരതത്തിലെ കഥാപാത്രങ്ങൾ
വർഗ്ഗം:ദേവിഭാഗവതത്തിലെ കഥാപാത്രങ്ങൾ
ഗ്വിബ്ബർ

ഗ്നോം ഡെസ്ക്ടോപ്പിനുവേണ്ടി നിർമ്മിച്ചിട്ടുള്ള ചെറുബ്ലോഗ് എഴുത്തുപകരണമാണ് **ഗ്വിബ്ബർ**. ഇത് ഗ്നു പകർപ്പനുമതിപത്രം പ്രകാരം പുറത്തിറക്കിയിട്ടുള്ളതാണ്. പൈത്തൺ ജിടികെ ലൈബ്രറി ഉപയോഗിച്ചാണിത് നിർമ്മിച്ചിട്ടുള്ളത്. ഉബുണ്ടു 10.04 ൽ ഇത് ഉൾപ്പെടുത്തിയിട്ടുണ്ട്.

## അവലംബം

വർഗ്ഗം:സ്വതന്ത്ര ഇൻസ്റ്റന്റ് മെസ്സേജിങ്ങ് ക്ലയന്റുകൾ
ഡീപ്‌വാട്ടർ ഹൊറൈസൻ എണ്ണച്ചോർച്ച

മെക്സിക്കൻ ഉൾക്കടലിൽ ഉണ്ടായ എണ്ണച്ചോർച്ചയാണ്‌ **ദ ഡീപ്പ്‌വാട്ടർ ഹൊറൈസൺ എണ്ണച്ചോർച്ച** എന്ന് അറിയപ്പെടുന്നത്. ബി.പി. എണ്ണച്ചോർച്ച, മെക്സിക്കൻ ഉൾക്കടൽ എണ്ണച്ചോർച്ച, ബി.പി. എണ്ണച്ചോർച്ചാദുരന്തം, മക്കാൻ‌ഡൊ ബ്ലൊ‌ഔട്ട് എന്നിങ്ങനെയും ഇത് അറിയപ്പെടുന്നു. പെട്രോളിയ വ്യവസായ ചരിത്രത്തിലെ ഏറ്റവും വലിയ എണ്ണച്ചോർച്ച ദുരന്തമായാണ്‌ ഈ സംഭവം കണക്കാക്കപ്പെടുന്നത്. എണ്ണക്കിണറിൽ നിന്നുണ്ടായ ചോർച്ച  2010 ഏപ്രിൽ 20 ന്‌ ഡീപ്പ്‌വാട്ടർ ഹൊറൈസൺ ഡ്രില്ലിംഗ് റിഗ്ഗിന്റെ പൊട്ടിത്തെറിയിലേക്ക് നയിക്കുകയായിരുന്നു. പതിനൊന്ന് പേരുടെ മരണത്തിനും പതിനേഴ് ജോലിക്കാർക്ക് പരിക്കേൽക്കാനും ഇതുകാരണമായി. ജൂലൈ 15 ന്‌ എണ്ണക്കിണർ ചോർച്ച തടയിടുകയുണ്ടായെങ്കിലും ഇതിനോടകം 4.9 മില്ല്യൻ ബാരൽ എണ്ണ ചോർന്നു പോയിരുന്നു.

## അവലംബം

## പുറത്തേക്കുള്ള കണ്ണികൾ
* Oil Spill Commission Final report to the President
* Deepwater BP Oil Spill  at Whitehouse.gov
* Deepwater Horizon Incident, Gulf of Mexico  from the National Oceanic and Atmospheric Administration (NOAA)
* Deepwater Horizon Joint Investigation  by the U.S. Coast Guard and Mineral Management Service
* RestoreTheGulf.gov official U.S. Government Web site, taking over content and functions from Deepwater Horizon Response site
വർഗ്ഗം:വ്യാവസായിക ദുരന്തങ്ങൾ
എഫ്.ഐ.ആർ. (സിനിമ)

ഷാജി കൈലാസിന്റെ സംവിധാനത്തിൽ സുരേഷ് ഗോപി, ബിജു മേനോൻ, എൻ.എഫ്. വർഗ്ഗീസ്, ജനാർദ്ദനൻ, ഇന്ദ്രജ എന്നിവർ പ്രധാനവേഷങ്ങളിൽ അഭിനയിച്ച് 1999-ൽ പുറത്തിറങ്ങിയ ഒരു മലയാളചലച്ചിത്രമാണ് ***എഫ്.ഐ.ആർ.*** സുനിത പ്രൊഡക്ഷൻസിന്റെ ബാനറിൽ എം. മണി നിർമ്മിച്ച ഈ ചിത്രം അരോമ റിലീസ് വിതരണം ചെയ്തിരിക്കുന്നു. കഥ, തിരക്കഥ, സംഭാഷണം എന്നിവയെല്ലാം നിർവ്വഹിച്ചത് ഡെന്നീസ് ജോസഫ് ആണ്.

## അഭിനേതാക്കൾ

## സംഗീതം
പശ്ചാത്തലസംഗീതം രാജാമണി കൊടുത്തിരിക്കുന്നു.

## അണിയറ പ്രവർത്തകർ

## പുറത്തേക്കുള്ള കണ്ണികൾ
* 
* ''എഫ്.ഐ.ആർ.''  – മലയാളസംഗീതം.ഇൻഫോ

വർഗ്ഗം:1999-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ഷാജി കൈലാസ് സം‌വിധാനം ചെയ്ത ചലച്ചിത്രങ്ങൾ
അക്വാബ

ജോർദാനിലെ ഏക തുറമുഖപട്ടണമാണ് **അക്വാബ**. റോമൻ ഭരണകാലത്ത് അയ്ലാനാ എന്ന പേരിൽ ഇവിടം അറിയപ്പെട്ടിരുന്നു; **അക്കാബത്ത് അയ്ല** എന്ന പേർ ലോപിച്ചതാണ് **അക്വബാ**. ചെങ്കടലിന്റെ വടക്കു കിഴക്കു ഭാഗത്തുള്ള അക്വബാ ഉൾക്കടലിന്റെ തീരത്താണ് ചരിത്രപ്രസിദ്ധമായ ഈ പട്ടണം സ്ഥിതിചെയ്യുന്നത്.

മനോഹരമായ ഈന്തപ്പനത്തോട്ടങ്ങളും ശുദ്ധജല തടാകങ്ങളും നിറഞ്ഞ ഈ നഗരം റോമാക്കാർ ഒരു സൈനിക തുറമുഖമായി ഉപയോഗിച്ചിരുന്നു. അവർ നിർമിച്ച കോട്ടയുടെ അവശിഷ്ടങ്ങൾ ഇപ്പോഴും ഇവിടെ കാണാം. ബൈബിളിൽ പരാമർശിക്കുന്ന ഏലാത്ത് (ഏലോത്ത്) ഇവിടമായിരുന്നുവെന്നും സോളമന്റെ കപ്പൽസംഘം ഇവിടെനിന്നാണ് *ഒഫീറി*ലേക്കു പുറപ്പെട്ടതെന്നും കരുതപ്പെടുന്നു. റോമാക്കാർ ഇവിടെനിന്ന് മാൻ, പെത്തറ എന്നിവിടങ്ങളിലേക്കു റോഡുകൾ നിർമിച്ചു. എ.ഡി. 10-ം ശതത്തിൽ അറബ് ഭൂമിശാസ്ത്രജ്ഞർ ഏലാത്തിനെ പലസ്തീനിലെ തുറമുഖപട്ടണമായും ഹിജാസിലെ വ്യാപാരകേന്ദ്രമായും വിവരിച്ചുകാണുന്നുണ്ട്.

സുൽത്താൻ സലാഹുദ്ദീന്റെ (Saladin) കാലംവരെ (12-ം ശതകം) ഈജിപ്തിൽനിന്നുള്ള ഹജ്ജ് തീർഥയാത്രക്കാരുടെ താവളമായിരുന്നു അക്വബാ. എന്നാൽ തീർഥാടകർ കപ്പൽമാർഗ്ഗം ജിദ്ദയിലൂടെ പോകുവാൻ തുടങ്ങിയതിന്റെ ഫലമായി ഈ നഗരത്തിന്റെ പ്രാധാന്യം കുറഞ്ഞു. ഈജിപ്ത്, തുർക്കി എന്നീ രാജ്യങ്ങൾ അക്വബാ കൈവശപ്പെടുത്തിയിരുന്നു. 1917-ൽ ഒന്നാം ലോകമഹായുദ്ധത്തിൽ തുർക്കിയുടെ ആധിപത്യത്തിൽ നിന്നും, ലോറൻസിന്റെ നേത്രത്ത്വത്തിൽ ഇംഗ്ലീഷുകാർ അക്വബാ പിടിച്ചെടുത്തു. 1925 വരെ ഹിജാസിന്റെ ഭാഗമായിരുന്നു. വഹാബി ആക്രമണത്തെ ഭയന്ന് ഇംഗ്ളീഷുകാർ അക്വബാ-മാൻ പ്രവിശ്യ (Aqaba maan province) നേരിട്ടുള്ള ഭരണത്തിൻ കീഴിലാക്കി. 1946-ൽ ഈ പ്രദേശം സ്വതന്ത്ര ട്രാൻസ്ജോർദാൻ രാജ്യത്തിന്റെ ഭാഗമായിത്തീർന്നു. രണ്ടാം ലോകയുദ്ധകാലത്ത് ജോർദാനും ബ്രിട്ടനും ചേർന്നു ഈ തുറമുഖപട്ടണം വികസിപ്പിച്ചു. 1967-ലെ അറബി-ഇസ്രയേൽ സംഘട്ടനത്തെ തുടർന്നു അക്വബാ ഇസ്രയേൽ കൈവശമാക്കി. ഇപ്പോൾ (2006) ജോർദാനിലെ ഒരു ഗവർണറേറ്റാണ് അക്വബ.

## അവലംബം



## പുറംകണ്ണികൾ

* Mövenpick Hotels & Resorts - Aqaba - Overview  http://www.moevenpick-hotels.com/en/pub/your_hotels/worldma/aqab/overview.cfm
* Aqaba travel guide http://www.world66.com/asia/middleeast/jordan/aqaba 
* Aqaba, Jordan http://www.atlastours.net/jordan/aqaba.html

വർഗ്ഗം:ജോർദാനിലെ നഗരങ്ങൾ
വർഗ്ഗം:അക്വാബ
അക്വാബ ഉൾക്കടൽ

thumb|300px|right|അക്വാബാ ഉൾക്കടൽ ഒരു നാസ്സാ ചിത്രം

സിനായ് ഉപദ്വീപിന്റെ ഇരുവശങ്ങളിലുമായി വേർപിരിയുന്ന ചെങ്കടലിന്റെ രണ്ടു ശാഖകളിൽ കിഴക്കുഭാഗത്തുള്ള അന്താരാഷ്ട്രപ്രാധാന്യമാർജിച്ച ഉൾക്കടലാണ് **അക്വാബ ഉൾക്കടൽ**. ജോർദാൻ, ഇസ്രയേൽ എന്നീ രാജ്യങ്ങളെ പുറംകടലുമായി ബന്ധിക്കുന്ന ഏകമാർഗ്ഗമെന്ന നിലയിൽ അക്വബാ ഉൾക്കടൽ വ്യാപാരപ്രധാനവുമാണ്. വടക്കുകിഴക്കൻ ദിശയിൽ ഉദ്ദേശം 161 കിലോമീറ്റർ നീണ്ടുകിടക്കുന്ന ഇതിന്റെ വീതി 19 മുതൽ 25 വരെ കിലോമീറ്റർ ആണ്. അടിത്തട്ടു പവിഴപ്പുറ്റുകൾ നിറഞ്ഞതായതിനാലും അടിക്കടി കോളിളക്കം ഉണ്ടാകുന്നതിനാലും ഇതിലൂടെയുള്ള ഗതാഗതം സുഗമമല്ല. ചിതറിക്കിടക്കുന്ന ദ്വീപുകളും മണൽത്തിട്ടകളും ചെങ്കടലിലേക്കുള്ള പ്രവേശനം ദുഷ്കരമാക്കിത്തീർത്തിരിക്കുന്നു. ചെങ്കുത്തായ പാറക്കെട്ടുകളും മലകളും കൊണ്ട് സങ്കീർണവും ദുർഘടവുമായ തീരപ്രദേശമാണ് ഇതിനുള്ളത്. ഈ തീരം ജോർദാൻ, ഇസ്രയേൽ, സൗദി അറേബ്യ, ഈജിപ്ത് എന്നീ രാജ്യങ്ങളിൽ ഉൾപ്പെടുന്നു. ഈ ഉൾക്കടലിലെ ഏക സുരക്ഷിത തുറമുഖം കടലിന്റെ പ്രവേശനമാർഗ്ഗത്തിൽനിന്നു 53 കിലോമീറ്റർ അകലെ പടിഞ്ഞാറൻ തീരത്തു സ്ഥിതിചെയ്യുന്ന ധഹാബ് ആണ്.
thumb|300px|left|അക്വാബാ ഉൾക്കടൽ
അറബി-ഇസ്രയേൽ സംഘട്ടനങ്ങൾ ആരംഭിച്ചതോടുകൂടി ഈ ഉൾക്കടലിന്റെ പ്രാധാന്യം വളരെ വർദ്ധിച്ചു. അറബികളും യഹൂദന്മാരു ഇവിടം യുദ്ധതന്ത്രപ്രധാനമായ സ്ഥാനമായി പരിഗണിച്ച് അവരവരുടെ തീരപ്രദേശങ്ങൾ സൈനികമായി സുരക്ഷിതമാക്കുന്നതിൽ പ്രത്യേകം ശ്രദ്ധ ചെലുത്തിവന്നു. ജോർദാന്റെ ഭാഗത്തു സ്ഥിതിചെയ്യുന്ന അക്വബായും ഇസ്രയേലിന്റെ ഭാഗത്തുള്ള ഏലാത്തും തുറമുഖപട്ടണങ്ങളായി വികസിതങ്ങളായി. 1949-ൽ ഇസ്രയേൽ രാഷ്ട്രം സ്ഥാപിതമായപ്പോൾ ഏലാത്ത് തുറമുഖം കൂടുതൽ സൗകര്യപ്രദമായരീതിയിൽ പുനർനിർമിച്ചു. ഉൾക്കടലിലെ സഞ്ചാരസൗകര്യങ്ങളും തീരപ്രദേശങ്ങളും കയ്യടക്കുന്നതിൽ യഹൂദന്മാരും അറബികളും പ്രത്യേകം താത്പര്യം പ്രദർശിപ്പിച്ചുവന്നു. അക്വബാ ഉൾക്കടലിന്റെ മുഖത്തു തിറാൻ ജലസന്ധിക്കു സമീപമുള്ള ഷറം-അൽ-ഷെയിക്കിൽ, ആദ്യത്തെ അറബി-ഇസ്രയേൽ സംഘട്ടനങ്ങൾക്കുശേഷം ഐക്യരാഷ്ട്രസേനയെ പാർപ്പിച്ചു (1957). ഇസ്രയേലും അറബിരാഷ്ട്രങ്ങളും തമ്മിലുള്ള തർക്കം വീണ്ടും ഒരു സംഘട്ടനത്തിലേക്കു നീങ്ങുമെന്നുള്ള സ്ഥിതിയിലെത്തിയപ്പോൾ ഈജിപ്തിന്റെ പ്രസിഡണ്ടായിരുന്ന ഗമാൽ അബ്ദൽ നാസർ അവിടെ പാർപ്പിച്ചിരുന്ന സേനയെ പിൻവലിക്കണമെന്ന് യു.എൻ. സെക്രട്ടറി ജനറലിനോട് ആവശ്യപ്പെട്ടു (1967). അതനുസരിച്ചു സേന പിൻവലിക്കപ്പെട്ടു. തുടർന്ന് ഈജിപ്ത് ആ പ്രദേശങ്ങൾ കീഴടക്കുകയും അക്വബാ ഉൾക്കടലിലൂടെയുള്ള ഗതാഗത സ്വാതന്ത്ര ഇസ്രയേലിനു നിരോധിക്കുകയും ചെയ്തു. അറബി-ഇസ്രയേൽ ബന്ധങ്ങൾ കൂടുതൽ വഷളായതോടെ ഇസ്രയേൽ അറബിരാജ്യങ്ങൾക്കെതിരായി യുദ്ധം ആരംഭിച്ചു. (1967 ജൂലായ് 7-ം തീയതി) യുദ്ധാരംഭത്തിൽതന്നെ ഇസ്രയേൽ സേനകൾ അക്വബാ ഉൾക്കടലും തീരപ്രദേശങ്ങളും പിടിച്ചെടുത്തു. നിരന്തരമായ അറബ് ഇസ്രായേൽ സംഘർഷങ്ങൾക്ക് അക്വബാ ഉൾക്കടൽ പ്രദേശം സാക്ഷ്യം വഹിക്കുന്നു.

## അവലംബം


## പുറംകണ്ണികൾ
**The Red Sea Marine Peace Park
* The Gulf of Aqaba http://www.jewishvirtuallibrary.org/jsource/Society_&_Culture/geo/aqaba.html 
* Gulf of Aqaba- Environment http://www.mfa.gov.il/MFA/Peace%20Process/Regional%20Projects/Gulf%20of%20Aqaba-%20Environment
* The Israelites Crossed the Red Sea at the Gulf of Aqaba and Mount Sinai is in Arabia http://www.truebiblecode.com/understanding249.html

വർഗ്ഗം:ഉൾക്കടലുകൾ
വർഗ്ഗം:ഇന്ത്യൻ മഹാസമുദ്രത്തിലെ ഉൾക്കടലുകൾ‎
ക്യൂട്ടി

ഗ്രാഫിക്കൽ ഇന്റർഫേസുള്ള പ്രോഗ്രാമുകൾ നിർമ്മിക്കാനുപയോഗിക്കുന്ന ഫ്രെയിംവർക്കാണ് **ക്യൂട്ടി**("ക്യൂട്ട്" എന്ന് ഉച്ചരിക്കുന്നു) (ഔദ്യോഗിക ഉച്ചാരണം ക്യൂട്ട്). കെ.ഡി.ഇ., ഗൂഗിൾ എർത്ത്, ഓപ്പറ, വിഎൽസി മീഡിയ പ്ലെയർ, സ്കൈപ്പ്തുടങ്ങിയവയെല്ലാം ക്യൂട്ടി ഉപയോഗപ്പെടുത്തി നിർമ്മിച്ചവയാണ്.
സി++ ഭാഷ അടിസ്ഥാനമാക്കിയാണ് ക്യൂട്ടി നിർമ്മിച്ചിരിക്കുന്നത്. ഗ്നൂ അനുമതിപത്രം പ്രകാരമാണ് ക്യൂട്ടി പുറത്തിറക്കിയിരിക്കുന്നത്. ക്രോസ്-പ്ലാറ്റ്ഫോം ആപ്ലിക്കേഷനുകളും സൃഷ്ടിക്കുന്നതിനുള്ള ക്രോസ്-പ്ലാറ്റ്ഫോം സോഫ്റ്റ്വെയർ, ലിനക്‌സ്, വിൻഡോസ്, മാക്ഒഎസ്, ആൻഡ്രോയിഡ് അല്ലെങ്കിൽ എംബഡഡ് സിസ്റ്റങ്ങൾ പോലുള്ള വിവിധ സോഫ്‌റ്റ്‌വെയർ, ഹാർഡ്‌വെയർ പ്ലാറ്റ്‌ഫോമുകളിൽ പ്രവർത്തിക്കുന്നു. നേറ്റീവ് കഴിവുകളും വേഗതയും ഉള്ള നേറ്റീവ് ആപ്ലിക്കേഷനാണിത്.

ക്യൂട്ടി നിലവിൽ വികസിപ്പിച്ചെടുക്കുന്നത് പൊതുവായി ലിസ്റ്റ് ചെയ്തിരിക്കുന്ന കമ്പനിയായ ക്യൂട്ടി കമ്പനിയും ഓപ്പൺ സോഴ്‌സ് ഗവേണൻസിന് കീഴിലുള്ള ക്യൂട്ടി പ്രോജക്‌റ്റും ചേർന്നാണ്, ക്യൂട്ടിയുടെ പുരോഗതിക്കായി പ്രവർത്തിക്കുന്ന വ്യക്തിഗത ഡെവലപ്പർമാരും ഓർഗനൈസേഷനുകളും ഉൾപ്പെടുന്നു. വാണിജ്യ ലൈസൻസുകളിലും ഓപ്പൺ സോഴ്‌സ് ജിപിഎൽ 2.0, ജിപിഎൽ 3.0, എൽജിപിഎൽ 3.0 ലൈസൻസുകളിലും ക്യൂട്ടി ലഭ്യമാണ്.
## ലക്ഷ്യങ്ങളും കഴിവുകളും
എല്ലാ പ്രധാന ഡെസ്‌ക്‌ടോപ്പ് പ്ലാറ്റ്‌ഫോമുകളിലും മിക്ക മൊബൈൽ അല്ലെങ്കിൽ എംബഡഡ് പ്ലാറ്റ്‌ഫോമുകളിലും പ്രവർത്തിക്കുന്ന ഗ്രാഫിക്കൽ യൂസർ ഇന്റർഫേസുകളും (GUIs) മൾട്ടി-പ്ലാറ്റ്‌ഫോം ആപ്ലിക്കേഷനുകളും വികസിപ്പിക്കുന്നതിന് ക്യൂട്ടി ഉപയോഗിക്കുന്നു. ക്യൂട്ടി ഉപയോഗിച്ച് സൃഷ്‌ടിച്ച മിക്ക ജിയുഐ പ്രോഗ്രാമുകളും നേറ്റീവ് ലുക്കിംഗ് ഇന്റർഫേസ് ഉണ്ട്, ഈ സാഹചര്യത്തിൽ ക്യൂട്ടിയെ ഒരു വിജറ്റ് ടൂൾകിറ്റായി തരംതിരിക്കുന്നു. കമാൻഡ്-ലൈൻ ടൂളുകളും സെർവറുകൾക്കുള്ള കൺസോളുകളും പോലെയുള്ള നോൺ-ജിയുഐ പ്രോഗ്രാമുകളും വികസിപ്പിക്കാവുന്നതാണ്. ക്യൂട്ടി ഉപയോഗിക്കുന്ന അത്തരം ജിയുഐ ഇതര പ്രോഗ്രാമിന്റെ ഒരു ഉദാഹരണമാണ് ക്യൂട്ട് ലൈസ്റ്റ്(Cutelyst) വെബ് ഫ്രെയിംവർക്ക്.
## അവലംബം
എൽസമ്മ എന്ന ആൺകുട്ടി

ലാൽജോസ് സം‌വിധാനം ചെയ്ത് 2010 സെപ്റ്റംബറിൽ പുറത്തിറങ്ങിയ ഒരു  മലയാളചലച്ചിത്രമാണ്‌  ***എൽസമ്മ എന്ന ആൺകുട്ടി***.  നായികാപ്രാധാന്യമുള്ള ഈ ചിത്രത്തിൽ  ടൈറ്റിൽ കഥാപാത്രമായ എൽസമ്മയയായി വേഷമിട്ടത് നടൻ അഗസ്റ്റിന്റെ മകൾ ആൻ അഗസ്റ്റിൻ ആണ്. ആൻ അഗസ്റ്റിന്റെ ആദ്യ സിനിമയായിരുന്നു ഇത്. കുഞ്ചാക്കോ ബോബൻ പാലുണ്ണി എന്ന കഥാപാത്രത്തെ അവതരിപ്പിച്ചിരിക്കുന്നു.  സിന്ധുരാജ് രചന നിർവ്വഹിച്ച ഈ ചിത്രം  രജപുത്ര വിഷ്വൽ മീഡിയയുടെ ബാനറിൽ എം. രഞ്ജിത്ത് നിർമ്മിച്ചിരിക്കുന്നു. രജപുത്ര വിഷ്വൽ മീഡിയ ലാൽ മീഡിയയിലൂടെയാണ്‌ ഈ ചിത്രം പ്രദർശനത്തിനെത്തിച്ചത്.

## അഭിനേതാക്കൾ
* ആൻ അഗസ്റ്റിൻ – എൽസമ്മ
* കുഞ്ചാക്കോ ബോബൻ – ഉണ്ണികൃഷ്ണൻ (പാലുണ്ണി)
* ഇന്ദ്രജിത്ത് – എബി
* ജഗതി ശ്രീകുമാർ – മെംബർ രമണൻ
* സുരാജ് വെഞ്ഞാറമ്മൂട് – ബ്രോക്കർ തോമ്മാച്ചൻ
* നെടുമുടി വേണു – കുന്നേൽ പാപ്പൻ
* വിജയരാഘവൻ‍ – കരിപ്പള്ളി സുഗുണൻ
* മണിയൻപിള്ള രാജു – എസ്.ഐ. സുനന്ദപ്പൻ
* മണിക്കുട്ടൻ – ജെറി
* ജനാർദ്ദനൻ‍ – ബാലൻ പിള്ള
* മജീദ് – വൈദികൻ
* കലാഭവൻ ഉണ്ണി
* കലാഭവൻ ഷാജോൺ‍
* കലാഭവൻ നിയാസ്
* വിജയകുമാർ‍
* സുബീഷ് – ക്ലീറ്റസ്
* ഗോപാലൻ
* സലിംബാവ
* നന്ദൻ

## നിർമ്മാണം
### ചിത്രീകരണം
ബാലൻപിള്ള സിറ്റി എന്ന ഗ്രാമത്തിൽ നടന്ന കഥയായാണു സിനിമയിൽ സങ്കൽപ്പിച്ചിട്ടുള്ളതെങ്കിലും സിനിമയുടെ ചിത്രീകരണം നടന്നത് തൊടുപുഴയിലും സമീപപ്രദേശങ്ങളിലുമാണ്‌ ചിത്രീകരണം നടന്നത്.

## ഗാനങ്ങൾ
റഫീക്ക് അഹമ്മദ് എഴുതിയ ഗാനങ്ങൾക്ക് രാജാമണി സംഗീതം പകർന്നിരിക്കുന്നു.

## പുറത്തേക്കുള്ള കണ്ണികൾ
* 
* 
* ''എൽസമ്മ എന്ന ആൺകുട്ടി''  – മലയാളസംഗീതം.ഇൻഫോ
* http://www.nowrunning.com/movie/7777/malayalam/elsamma-enna-aankutty/index.htm 

വർഗ്ഗം:2010-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ലാൽജോസ് സം‌വിധാനം ചെയ്ത ചലച്ചിത്രങ്ങൾ
ഗ്നോം ഷെൽ

പതിപ്പ് 3,  മുതൽ ആരംഭിക്കുന്ന ഗ്നോം ഡെസ്ക്ടോപ്പ് പരിസ്ഥിതിയുടെ ഗ്രാഫിക്കൽ ഷെല്ലാണ് **ഗ്നോം ഷെൽ**, ഇത് 2011 ഏപ്രിൽ 6 ന് പുറത്തിറങ്ങി. ആപ്ലിക്കേഷനുകൾ സമാരംഭിക്കുക, വിൻഡോകൾ തമ്മിൽ മാറുക, ഒരു വിജറ്റ് എഞ്ചിൻ തുടങ്ങിയ അടിസ്ഥാന പ്രവർത്തനങ്ങൾ ഇത് നൽകുന്നു. ഗ്നോം ഷെൽ ഗ്നോം പാനലിനെയും  ഗ്നോം 2 ന്റെ ചില അനുബന്ധ ഘടകങ്ങളെയും മാറ്റിസ്ഥാപിച്ചു.

മട്ടറിനായുള്ള പ്ലഗിൻ ആയി സി, ജാവാസ്ക്രിപ്റ്റ് എന്നിവയിൽ ഗ്നോം ഷെൽ എഴുതിയിട്ടുണ്ട്.

വ്യത്യസ്ത ഉപകരണങ്ങൾക്കായി ഒന്നിലധികം ഗ്രാഫിക്കൽ ഷെല്ലുകൾ സൃഷ്ടിക്കാൻ സഹായിക്കുന്ന ഒരു സോഫ്റ്റ്വെയർ ചട്ടക്കൂടായ കെ‌ഡി‌ഇ പ്ലാസ്മ വർക്ക്‌സ്‌പെയ്‌സിന് വിപരീതമായി, കീബോർഡ്, മൗസ് എന്നിവയിലൂടെ പ്രവർത്തിക്കുന്ന വലിയ സ്‌ക്രീനുകളുള്ള ഡെസ്‌ക്‌ടോപ്പ് കമ്പ്യൂട്ടറുകളിലും ഗ്നോം ഷെൽ ഉപയോഗിക്കാൻ ഉദ്ദേശിക്കുന്നു, ഒപ്പം പോർട്ടബിൾ കമ്പ്യൂട്ടറുകളും ചെറിയ സ്‌ക്രീനുകൾ അവയുടെ കീബോർഡ്, ടച്ച്‌പാഡ് അല്ലെങ്കിൽ ടച്ച്‌സ്‌ക്രീൻ വഴി പ്രവർത്തിക്കുന്നു. എന്നിരുന്നാലും, ടച്ച്സ്ക്രീൻ സ്മാർട്ട്‌ഫോണുകളുമൊത്തുള്ള സ്പെഷ്യലൈസേഷനായി 2018 ൽ ഫോഷ് എന്നറിയപ്പെടുന്ന ഗ്നോം ഷെല്ലിന്റെ ഒരു ഫോഷ്(Phosh)സൃഷ്ടിക്കപ്പെട്ടു.
## ചരിത്രം
ബോസ്റ്റണിലെ ഗ്നോമിന്റെ യൂസർ എക്സ്പീരിയൻസ് ഹാക്ക്ഫെസ്റ്റ് 2008 ലാണ് ഗ്നോം ഷെല്ലിനുള്ള ആദ്യ ആശയങ്ങൾ സൃഷ്ടിച്ചത്.

പരമ്പരാഗത ഗ്നോം ഡെസ്ക്ടോപ്പിനെ വിമർശിക്കപ്പെടുകയും, അതിൽ സ്തംഭനാവസ്ഥയും മികച്ച വിഷന്റെ പോരായ്മയും ആരോപിക്കപ്പെട്ടു,  തത്ഫലമായുണ്ടായ ചർച്ച 2009 ഏപ്രിലിൽ ഗ്നോം 3.0 പ്രഖ്യാപിക്കാൻ കാരണമായി. അതിനുശേഷമാണ് ഗ്നോം ഷെല്ലിന്റെ വികസനത്തിന്റെ പ്രധാന ഡ്രൈവറായി റെഡ് ഹാറ്റ്(Red Hat)മാറിയത്.

## അവലംബം

വർഗ്ഗം:ഓപ്പറേറ്റിങ്ങ് സിസ്റ്റം വിൻഡോ മാനേജറുകൾ
മട്ടർ

ക്ലട്ടർ ടൂൾകിറ്റ് രൂപപ്പെടുത്തിയ ഒരു വിൻഡോമാനേജരാണ് മട്ടർ.മെറ്റാസിറ്റി ക്ലട്ടർ എന്നതിന്റെ ചുരുക്കരൂപമാണിത്.  ഗ്നോം 3.0 ൽ സാധാരണയായി ഉപയോഗിക്കുന്ന വിൻഡോമാനേജരാണിത്.  ഗ്നോം ഷെൽ ഇത് അടിസ്ഥാനമാക്കിയാണ് നിർമ്മിച്ചിട്ടുള്ളത്. ഓപ്പൺ ജി എൽ ഉപയോഗിച്ചാണ് മട്ടർ പണിയിടം പ്രദർശിപ്പിക്കുന്നത്.

ഗ്നോം ഷെല്ലിൽ പ്രവർത്തിക്കാൻ വേണ്ടിയാണ് മട്ടർ നിർമ്മിച്ചിട്ടുള്ളതെങ്കിലും ഇത് സ്വതന്ത്രമായി പ്രവർത്തിക്കും. മട്ടറിനെ വിവിധതരം പ്ലഗ്ഗിനുകൾ ഉപയോഗിച്ച് പ്രവർത്തന വൈവിദ്ധ്യം വർദ്ധിപ്പിക്കാവുന്നതാണ്.
## അവലംബം
ക്ലട്ടർ

ഹാർഡ്‌വെയർ അക്സിലെറേറ്റഡ് ഉപയോക്തൃ ഇന്റർഫേസുകൾ സൃഷ്‌ടിക്കുന്നതിന് വേണ്ടി നിർമ്മിച്ചതും, ഇപ്പോൾ നിർത്തലാക്കപ്പെട്ട ജിഒബജക്ട്(GObject) അടിസ്ഥാനമാക്കിയുള്ള ഗ്രാഫിക്‌സ് ലൈബ്രറിയാണ് **ക്ലട്ടർ**. ക്ലട്ടർ ഒരു ഓപ്പൺജിഎൽ അടിസ്ഥാനമാക്കിയുള്ള 'ഇന്ററാക്ടീവ് ക്യാൻവാസ്' ലൈബ്രറിയാണ്, അതിൽ ഗ്രാഫിക്കൽ നിയന്ത്രണ ഘടകങ്ങളൊന്നും അടങ്ങിയിട്ടില്ല. ഇത് റെൻഡറിങ്ങിനായി ഓപ്പൺജിഎൽ(OpenGL (1.4+)) അല്ലെങ്കിൽ ഓപ്പൺജിഎൽ ഇഎസ്(OpenGL ES (1.1 അല്ലെങ്കിൽ 2.0)) എന്നിവയെ ആശ്രയിക്കുന്നു.

ഇപ്പോൾ ഇന്റലിന്റെ ഭാഗമായ ഓപ്പൺഡ്ഹാൻഡ് ലിമിറ്റഡാണ് ക്ലട്ടറിന്റെ രചയിതാവ്. ഗ്നു ലെസ്സർ ജനറൽ പബ്ലിക് ലൈസൻസിന്റെ (എൽജിപിഎൽ) പതിപ്പ് 2.1-ന്റെ ആവശ്യകതകൾക്ക് വിധേയമായി ക്ലട്ടർ സ്വതന്ത്രവും ഓപ്പൺ സോഴ്‌സ് സോഫ്റ്റ്‌വെയറുമാണ്.

2022 ഫെബ്രുവരിയിൽ, പദ്ധതി നിർത്തലാക്കുമെന്ന് അത് വികസിപ്പിക്കുന്ന സംഘം പ്രഖ്യാപിച്ചു. കൂടുതൽ പതിപ്പുകൾ പുറത്തിറങ്ങില്ല, ക്ലട്ടർ ഉപയോഗിക്കുന്ന ഡെവലപ്പർമാരെ അവരുടെ ആപ്ലിക്കേഷനുകൾ ജിടികെ 4(GTK 4), ലിബാഡവെയ് 2(libadwaita2) എന്നിവയിലേക്ക് പോർട്ട് ചെയ്യാൻ പ്രോത്സാഹിപ്പിക്കുന്നു.
## അഡോപ്ക്ഷൻ
ഗ്നോം വീഡിയോകൾ (അതായത് ടോട്ടം), ഗ്നോം ഷെൽ, പിറ്റിവി, സിനമൺ ഡെസ്ക്ടോപ്പ്, ഗ്നോം ഈസ് എന്നിവയാണ് ക്ലട്ടർ ഉപയോഗിക്കുന്ന ജനപ്രിയ പ്രോഗ്രാമുകൾ.

മൊബ്ലിൻ/മീഗോ നെറ്റ്‌ബുക്കിന്റെ ഗ്രാഫിക്കൽ ഷെല്ലിനായി ആദ്യം രൂപകൽപ്പന ചെയ്‌ത ക്ലട്ടറിനെ അടിസ്ഥാനമാക്കിയുള്ള ഒരു വിജറ്റ് ടൂൾകിറ്റാണ് എംഎക്സ്(Mx), പക്ഷേ അത് ഒരു സ്വതന്ത്ര പ്രോജക്റ്റായി പരിണമിച്ചു.

നെറ്റ്ബുക്ക് ടൂൾകിറ്റ് (nbtk), എംഎക്സ് എന്നീ വിജറ്റ് ടൂൾകിറ്റുകൾ ക്ലട്ടറിനെ അടിസ്ഥാനമാക്കിയുള്ളതാണ്. പലപ്പോഴും ക്ലട്ടർ ജിടികെയ്ക്ക്(GTK)
സമാനമാണ്, പക്ഷേ ഇത് കൃത്യമല്ല. എംഎക്സ് അല്ലെങ്കിൽ എൻബിടികെ(Nbtk) എന്നിവയ്‌ക്കൊപ്പം ക്ലട്ടറിന് മാത്രമേ ജിടികെയുടെ വ്യാപ്തിയുമായി പൊരുത്തപ്പെടാൻ കഴിയൂ. ജിടികെയ്‌ക്കൊപ്പം ക്ലട്ടർ ഉപയോഗിക്കുന്നതിന്റെ കാരണവും ഇതാണ്.

## അവലംബം
പിനോ

ഗ്നോം,എക്സ്എഫ് സിഇ തുടങ്ങിയ പണിയിടത്തിങ്ങൾക്കുവേണ്ടി നിർമ്മിച്ചിട്ടുള്ള ചെറുബ്ലോഗ് എഴുത്തുപകരണമാണ് **പിനോ**. ഇത് ഗ്നു പകർപ്പനുമതിപത്രം പ്രകാരം പുറത്തിറക്കിയിട്ടുള്ളതാണ്. വല ഭാഷയുപയോഗിച്ചാണിത് നിർമ്മിച്ചിട്ടുള്ളത്. ഫെഡോറ 13 ഓപ്പറേറ്റിംഗ് സിസ്റ്റത്തിൽ ഇത് ഉൾപ്പെടുത്തിയിട്ടുണ്ട്. ട്വിറ്റർ ഐഡന്റിക്ക തുടങ്ങിയ ചെറുബ്ലോഗുകളെ ഇത് പിൻതുണക്കുന്നു. ട്രൂർ എന്ന പ്രോഗ്രാമറാണ് ഇതിന് നേതൃത്വം കൊടുക്കുന്നത്. പിനോ 0.3.0 ഉടൻ പുറത്തിറങ്ങും.

## അവലംബം

## പുറത്തേക്കുള്ള കണ്ണികൾ

* 

വർഗ്ഗം:സ്വതന്ത്ര ഇൻസ്റ്റന്റ് മെസ്സേജിങ്ങ് ക്ലയന്റുകൾ
മെറ്റാസിറ്റി

ഗ്നോം പണിയിടസംവിധാനത്തിൽ ഉപയോഗിക്കുന്ന വിൻഡോമാനേജരാണ് **മെറ്റാസിറ്റി**. ഗ്നോം 3-ൽ മട്ടർ മാറ്റിസ്ഥാപിക്കുന്നതുവരെ, 
ഗ്നോം 2 ഡെസ്ക്ടോപ്പ് എൻവയോൺമെന്റാണ് ഉപയോഗിച്ചത്. ഗ്നോം 2.x സീരീസ് സെഷനുകൾക്ക് സമാനമായ ഉപയോക്തൃ അനുഭവം നൽകുന്ന ഗ്നോം 3-നായുള്ള ഒരു സെക്ഷനായ ഗ്നോം ഫ്ലാഷ്ബാക്ക് ഇപ്പോഴും ഉപയോഗിക്കുന്നു.

ഹാവോക്ക് പെന്നിങ്ടണാണിതിന്റെ വികസനം തുടങ്ങിയത്. ഇത് ഗ്നൂ അനുമതിപത്രപ്രകാരം പുറത്തിറക്കിയിട്ടുള്ള സോഫ്റ്റ്വെയറാണ്. ഗ്നോം 2.2-ൽ മെറ്റാസിറ്റി അവതരിപ്പിക്കുന്നതിന് മുമ്പ്, ഗ്നോം അതിന്റെ വിൻഡോ മാനേജറായി എൻലൈറ്റൻമെന്റും പിന്നീട് സോഫിഷും(Sawfish) ഉപയോഗിച്ചു. ഗ്നോം ഡെസ്‌ക്‌ടോപ്പിലേക്ക് സംയോജിപ്പിക്കാനാണ് മെറ്റാസിറ്റി രൂപകൽപ്പന ചെയ്‌തിരിക്കുന്നതെങ്കിലും, അത് പ്രവർത്തിപ്പിക്കേണ്ട ആവശ്യമില്ല, അതേസമയം ഗ്നോമിന് ആവശ്യമായ ഐസിസിസിഎം സ്‌പെസിഫിക്കേഷന്റെ ഭാഗത്തെ പിന്തുണയ്‌ക്കുകയാണെങ്കിൽ വ്യത്യസ്ത വിൻഡോ മാനേജർമാരോടൊപ്പം ഗ്നോം ഉപയോഗിക്കാം.

ഉപയോക്തൃ ഇന്റർഫേസ് കമ്പോണന്റസ് നിർമ്മിക്കാൻ ജിടികെ ഗ്രാഫിക്കൽ വിജറ്റ് ടൂൾകിറ്റ് ഉപയോഗിച്ചാണ് മെറ്റാസിറ്റി നിർമ്മിച്ചിട്ടുള്ളത്. ഇത് അതിനെ തീം ആക്കുകയും മറ്റ് ജിടികെ ആപ്ലിക്കേഷനുകളുമായി ലയിപ്പിക്കുകയും ചെയ്യുന്നു. യഥാർത്ഥത്തിൽ, മെറ്റാസിറ്റി ജിടികെ 2 ഉപയോഗിച്ചിരുന്നു, എന്നാൽ 3.12.0 പതിപ്പ് പ്രകാരം അത് ജിടികെ 3 ലേക്ക് പോർട്ട് ചെയ്തു.
## ലക്ഷ്യം
പുതുമകളേക്കാൾ ലാളിത്യത്തിലും ഉപയോഗക്ഷമതയിലുമാണ് മെറ്റാസിറ്റിയുടെ ശ്രദ്ധ. "നിങ്ങളിൽ മുതിർന്നവർക്ക് ബോറടിപ്പിക്കുന്ന വിൻഡോ മാനേജർ" എന്നാണ് അതിന്റെ രചയിതാവ് ഇതിനെ വിശേഷിപ്പിച്ചത്.പല വിൻഡോ മാനേജഴ്സും മാർഷ്മാലോ ഫ്രൂട്ട് ലൂപ്പുകൾ പോലെയാണ്; അത് മാത്രമല്ല മെറ്റാസിറ്റി ചീരിയോസിനെയുംപ്പോലെയാണ്. സോഫിഷിന്റെയോ എൻലൈറ്റിന്റെയോ സമൃദ്ധമായ ഓപ്ഷനുകളും പ്രവർത്തനക്ഷമതയും ആവശ്യമില്ല.മെറ്റാസിറ്റി എഴുതിയതും ഗ്നോം ഡെസ്ക്ടോപ്പ് ലളിതമാക്കിയതും എന്തുകൊണ്ടാണെന്ന് വിശദീകരിക്കുന്ന ഒരു ഉപന്യാസം ഹാവോക് പെന്നിംഗ്ടൺ എഴുതി.

## അവലംബം

വർഗ്ഗം:ഗ്നോം സഞ്ചയം
ഗ്നോം ഫയൽസ്

**ഗ്നോം ഫയൽസ്**, മുൻകാലങ്ങളിലും ആന്തരികമായും **നോട്ടിലസ്** എന്നറിയപ്പെടുന്നു. ഗ്നോം ഡെസ്ക്ടോപ്പിന്റെ ഔദ്യോഗിക ഫയൽ മാനേജർ ആണ് ഇത്. നോട്ടിലസിന്റെ മുഖ്യ ആർക്കിടെക്ചറായ ആൻഡി ഹെർട്‌സ്‌ഫെൽഡ് (ആപ്പിൾ) ഉൾപ്പെടെയുള്ള സാങ്കേതിക ലോകത്തെ നിരവധി പ്രമുഖർക്കൊപ്പം ഈസൽ ആണ് നോട്ടിലസ് ആദ്യം വികസിപ്പിച്ചെടുത്തത്.  ഗ്നോം 1.4 (2001)-ൽ മിഡ്‌നൈറ്റ് കമാൻഡറിന് പകരമായി നോട്ടിലസ്, പതിപ്പ് 2.0 മുതൽ ഡിഫോൾട്ട് ഫയൽ മാനേജറാണ്.

ഇപ്പോൾ പ്രവർത്തനരഹിതമായ ഈസൽ ഇങ്കിന്റെ മുൻനിര ഉൽപ്പന്നമാണ് നോട്ടിലസ്, ഗ്നു ലെസ്സർ ജനറൽ പബ്ലിക് ലൈസൻസിന്റെ നിബന്ധനകൾക്ക് കീഴിലാണ് പുറത്തിറക്കിയത്. ഇത് സ്വതന്ത്രവും ഓപ്പൺ സോഴ്‌സ് സോഫ്റ്റ്‌വെയറുമാണ്.
## ചരിത്രം
1999-ൽ ഈസലും ആൻഡി ഹെർട്‌സ്‌ഫെൽഡും (ഈസലിന്റെ സ്ഥാപകനും മുൻ ആപ്പിൾ എഞ്ചിനീയറും) ചേർന്നാണ് നോട്ടിലസ് വികസിപ്പിച്ചെടുത്തത്.

നോട്ടിലസ് ആദ്യമായി 2001 ൽ പുറത്തിറങ്ങി, അതിനുശേഷം വികസനം തുടർന്നു. അതിന്റെ വികസന ചരിത്രത്തിന്റെ ഒരു ഹ്രസ്വ ടൈംലൈൻ താഴെ കൊടുക്കുന്നു:
*പതിപ്പ് 1.0 2001 മാർച്ച് 13-ന് പുറത്തിറങ്ങി,ഗ്നോം 1.4-ൽ ഉൾപ്പെടുത്തി.
*പതിപ്പ് 2.0 ജിടികെ+(GTK+ 2.0)-ലേക്കുള്ള പോർട്ട് ആയി ഉപയോഗിച്ചിരുന്നു.
*പതിപ്പ് 2.2 ഉപയോക്തൃ ഇന്റർഫേസ് മാർഗ്ഗനിർദ്ദേശങ്ങളുമായി കൂടുതൽ മാറ്റങ്ങൾ ഉൾപ്പെടുത്തിയിട്ടുണ്ട്.
*2.4 പതിപ്പ്, freedesktop.org മാനദണ്ഡങ്ങൾക്ക് അനുസൃതമായി ഡെസ്ക്ടോപ്പ് ഫോൾഡറിനെ ~/Desktop (~ എന്നത് ഉപയോക്താവിന്റെ "ഹോം" ഫോൾഡറിനെ പ്രതിനിധീകരിക്കുന്നു) ലേക്ക് മാറ്റി.
*ഗ്നോം 2.6-ൽ ഉൾപ്പെടുത്തിയിരിക്കുന്ന പതിപ്പിൽ, നോട്ടിലസ് ഒരു സ്പേഷ്യൽ ഇന്റർഫേസിലേക്ക് മാറി.നിരവധി ലിനക്സ് വിതരണങ്ങൾ "ബ്രൗസർ" മോഡ് ഡിഫോൾട്ടാക്കി. "ക്ലാസിക്" ഇന്റർഫേസ് ഇപ്പോഴും ലഭ്യമാണ്:
**ഫയലിംഗ് കാബിനറ്റ് ആകൃതിയിലുള്ള ഐക്കൺ വഴി പ്രവേശിക്കാം.
**നോട്ടിലസിലെ "എഡിറ്റ് -> പ്രിഫറൻസ് -> ബിഹേവിയർ" മെനുവിലെ ഒരു ഓപ്ഷൻ വഴി പ്രവേശിക്കാം.
**ഒരു ഫോൾഡർ കോൺടെക്റ്റ് മെനു വഴി.
**ഒരു ലോഞ്ചർ അല്ലെങ്കിൽ ഷെൽ വഴി ഒരു കമാൻഡ് ആരംഭിക്കുമ്പോൾ "--ബ്രൗസർ" സ്വിച്ച് ഉപയോഗിക്കുന്നതിലൂടെ.
*ഗ്നോം 2.14, മെച്ചപ്പെട്ട സെർച്ചിംഗ്, ഇന്റഗ്രേറ്റഡ് ഓപ്ഷണൽ ബീഗിൾ സപ്പോർട്ട്, സെർച്ചുകൾ വെർച്വൽ ഫോൾഡറുകളായി സംരക്ഷിക്കാനുള്ള കഴിവ് എന്നിവയുള്ള നോട്ടിലസിന്റെ ഒരു പതിപ്പ് അവതരിപ്പിച്ചു.

## ഇതു കാണുക

## അവലംബം

## പുറത്തേക്കുള്ള കണ്ണികൾ

* Project home page
* Introduction to spatial Nautilus
വർഗ്ഗം:ഫയൽ മാനേജറുകൾ
വർഗ്ഗം:ഗ്നോം സഞ്ചയം
അക്വാമറൈൻ

ബെറിലിന്റെ (Beryle) വകഭേദമായ ഒരിനം രത്നക്കല്ല്. രാസഘടനയിൽ ഇതിന് മരതകത്തോടു (emerald) സാമ്യമുണ്ട്. എന്നാൽ നിറം പച്ചയല്ല; സാധാരണയായി ഹരിതനീലയോ കടുംനീലയോ ആയിരിക്കും. നിറത്തിൽ കടൽവെള്ളത്തോടുള്ള സാദൃശ്യമാണ് അക്വാമറൈൻ എന്ന പേരിനു നിദാനം. മഞ്ഞനിറത്തിലുള്ള ഒരിനവുമുണ്ട്. അത് സുവർണബെറിൽ (golden beryl) എന്നറിയപ്പെടുന്നു. മോർഗനൈറ്റ് (morganite) എന്നു പേരുള്ള മറ്റൊരിനം പാടലവർണത്തിൽ, വലിപ്പമുള്ള പരലുകളായി കാണപ്പെടുന്നു. പൊതുവേ പരൽരൂപമുള്ള സുതാര്യവസ്തുവാണിത്.

ഗ്രാനൈറ്റ് ശിലാപടലങ്ങളിലെ രന്ധ്രങ്ങളിലാണ് ഈ രത്നം സാധാരണ കണ്ടുവരുന്നത്. റഷ്യയിലെ യുറാൾ പർവത മേഖലയിൽനിന്ന് നല്ലയിനം അക്വാമറൈൻ ലഭിക്കുന്നു. ശ്രീലങ്ക, ബ്രസീൽ‍, യു.എസ്. സംസ്ഥാനങ്ങളായ കൊളൊറാഡോ, കാലിഫോർണിയ എന്നിവിടങ്ങളിലാണു മറ്റു പ്രധാന ഖനികൾ. മോർഗനൈറ്റ് കല്ലുകൾ ലഭിക്കുന്നത് മലഗസി റിപ്പബ്ലിക്ക്, ശ്രീലങ്ക, യു.എസ്. എന്നിവിടങ്ങളിൽനിന്നാണ്. 

## അവലംബം



## പുറംകണ്ണികൾ

* AQUAMARINE, the blue variety of beryl http://www.galleries.com/minerals/gemstone/aquamari/aquamari.htm 
* Aquamarine http://www.mindat.org/min-289.html
* Aquamarine Gallery http://www.mindat.org/gallery.php?min=289

വർഗ്ഗം:രത്നങ്ങൾ
ഉള്ളണം

പരപ്പനങ്ങാടി പഞ്ചായത്തിലെ പ്രധാന ഗ്രാമ പ്രദേശമാണ് **ഉള്ളണം** കാർഷികവൃത്തി പ്രധാനമായുള്ള ഇവിടം നെൽകൃഷിയുടെ പ്രധാന കേന്ദ്രമാണ്. സമുദ്രനിരപ്പിനുതാഴെയുള്ള പ്രദേശത്ത് കൃഷിചെയ്യുന്ന അപൂർവ്വം പ്രദേശങ്ങളിലൊന്നാണ് ഇവിടം.
## പുറത്തേക്കുള്ള കണ്ണികൾ

വർഗ്ഗം:മലപ്പുറം ജില്ലയിലെ ഗ്രാമങ്ങൾ
സ്ക്രൈബസ്

ഗ്നൂ അനുമതിപത്രപ്രകാരം പുറത്തിറക്കിയിട്ടുള്ള ഒരു ഡിടിപി സോഫ്റ്റ്വെയറാണ് **സ്ക്രൈബസ്**. ക്യൂട്ടി ടൂൾകിറ്റ് ഉപയോഗിച്ചാണിത് നിർമ്മിച്ചിട്ടുള്ളത്. അഡോബി പേജ്മേക്കർ, ഇൻഡിസൈൻ മുതലായ സോഫ്റ്റ്വെയറുകളോട് കിടപിടിക്കുന്ന സൗകര്യങ്ങൾ ഇതിലുണ്ട്. കേരളത്തിൽ ജനയുഗം, ദേശാഭിമാനി പത്രങ്ങൾ  സ്ക്രൈബസ്, ജിമ്പ് എന്നീ സോഫ്റ്റ് വെയറുകളുപയോഗിച്ചാണ് പത്ര രൂപ കൽപ്പന നടത്തുന്നത്.

## ഗുണ വിശേഷങ്ങൾ
TIF, JPEG, വെക്ടർ ഡ്രായിങ്ങ് മുതലായവ സ്ക്രൈബസ്സിൽ നേരിട്ട് തുറന്ന് തിരുത്തുവാനും, താൾചട്ടയുടെ (Page Layout) ഭാഗമാക്കാനും സാധിക്കും. നിറമുള്ള താളുകൾ അച്ചടിക്കുന്നതിനാവശ്യമായ CMYK നിറ മാതൃകാ പിന്തുണയും, ICC കളർ മാനേജ്മെന്റും ഇതിനുണ്ട്. പൈത്തൺ സ്ക്രിപ്റ്റുകൾ ഉപയോഗിക്കാവുന്ന ഒരു സ്ക്രിപ്റ്റിങ്ങിം യന്ത്രവും ഇതിനുണ്ട്. 24ൽ അധികം ഭാഷകളിൽ ഈ സോഫ്റ്റ്‌വേർ ലഭ്യമാണ്.

സാധാരണ ഗതിയിൽ ഇത് ഫയലുകൾ സൂക്ഷിക്കുന്നത് sla എന്ന എക്സറ്റൻഷനോട് കൂടിയാണ്. XMLൽ അതിഷ്ഠിതമാണ് ഈ എക്സ്റ്റൻഷൻ.

## ഇൻഡിക് ഭാഷ യുണീക്കോഡ് പിന്തുണ
2012 ആഗസ്റ്റിൽ എറണാകുളം കേന്ദ്രമായി പ്രവർത്തിക്കുന്ന അനുയോജ്യ സാങ്കേതിക വിദ്യാ പ്രോത്സാഹക സംഘം സ്ക്രൈബസ്സിന് ഇന്ത്യൻ ഭാഷാ യൂണികോഡ് പിന്തുണ വികസിപ്പിച്ചെടുത്തു. പക്ഷെ ഇത് സ്ക്രൈബസ്സിന്റെ തുടർന്നുള്ള വെർഷനുകളിൽ ഉൾച്ചേർക്കപ്പെട്ടില്ല. ഒമാൻ സർക്കാരിന്റെ കീഴിൽ പ്രവർത്തിക്കുന്ന ഹോസ്റ്റ് ഒമാൻ എന്ന വിഭാഗം സ്ക്രൈബസ്സിന്റെ ടെക്സ്റ്റ് റെന്ററിംഗ് ഭാഗം പൊളിച്ചെഴുതുകയും സങ്കീർണ്ണ ടെക്സ്റ്റ് കാണുന്നതിനുള്ള പിൻതുണ ഉറപ്പുവരുത്തുകയും ചെയ്തു. സ്ക്രൈബസ് 1.5.3 എന്ന വെർഷൻ മുതൽ ഇത് ലഭ്യമായി.

## ഇതും കാണുക

## അവലംബം

## പുറത്തേക്കുള്ള കണ്ണികൾ
*Scribus Website 
*Scribus Wiki in eight languages  The main place to find user documentation
*Scribus developer blog 
*Portable version 
*Scribus Malayalma Video Tutorial
അഞ്ജുത

സി, സി++ പ്രോഗ്രാമിങ്ങ് ഭാഷകൾക്ക് വേണ്ടിയുള്ള ഒരു ഐ.ഡി.ഇ. ആണ് **അഞ്ജുത**. ഗ്നോം പണിയിടസംവിധാനത്തിനുവേണ്ടിയാണ് ഇത് രൂപപ്പെടുത്തിയത്. നബാകുമാർ എന്ന ഇന്ത്യാക്കാരനാണ് ഇത് നിർമ്മിച്ചത്. പ്രചാരത്തിലുള്ള മിക്കവാറും ലിനക്സ് വിതരണങ്ങളുടെ കൂടെയും അഞ്ജുത വിതരണം ചെയ്യപ്പെട്ടുവരുന്നു. സി, സി++,  ജാവ, ജാവാസ്ക്രിപ്റ്റ്, പൈത്തൺ, വാല പ്രോഗ്രാമിങ് ഭാഷകൾ എന്നിവയ്ക്കായുള്ള സിന്റാക്സ് ഹൈലൈറ്റിംഗിനുള്ള പിന്തുണ ഇതിലുണ്ട്. ഗ്നോം പ്രോജക്ടിനായി തയ്യാറാക്കിയ ഐഡിഇ (സോഫ്റ്റ്‌വെയർ നിർമ്മാണവുമായി ബന്ധപ്പെട്ട ഒരുപാട് സൌകര്യങ്ങൾ ഒന്നിച്ചവതരിപ്പിക്കുന്ന ആപ്ലിക്കേഷൻ) ആണിത്.
## അഞ്ജുത ദേവ് സ്റ്റുഡിയോ
അഞ്ജുത ദേവ് സ്റ്റുഡിയോയുടെ ലക്ഷ്യം ഇഷ്‌ടാനുസൃതമാക്കാവുന്നതും വിപുലീകരിക്കാവുന്നതുമായ ഒരു ഐഡിഇ(IDE) ചട്ടക്കൂട് നൽകുകയും അതേ സമയം പൊതുവായ ഡെവലപമെന്റ് ടൂളുകൾ നടപ്പിലാക്കുകയും ചെയ്യുക എന്നതാണ്. അഞ്ജുത ഐഡിഇ പ്ലഗിൻ ചട്ടക്കൂട് സാക്ഷാത്കരിക്കുന്ന ചട്ടക്കൂടാണ് ലിബഞ്ചുട്ട, കൂടാതെ അഞ്ജുത ദേവ് സ്റ്റുഡിയോ പൊതുവായ ഡെവലപ്മെന്റ് പ്ലഗിന്നുകൾ സപ്പോർട്ട് ചെയ്യുന്നു.
## അവലംബം

## പുറത്തേക്കുള്ള കണ്ണികൾ
* Anjuta home page
ജ്യോത്സ്യൻ

ജ്യോതിഷം ജനനസമയത്തെ ഗ്രഹനില ആധാരമാക്കി ഭൂത- ഭാവി-വർത്തമാനകാലത്തെ ഫലങ്ങൾ പ്രവചിക്കുന്നആളുകളാണ് ജോത്സ്യന്മാർ. ഭാരതീയ ജ്യോതിഷത്തിന്റെ ഫലഭാ‌ഗമാണ് ഇക്കുട്ടർ കൈകാര്യം ചെയ്യുന്നത്. ജാതകപ്പൊരുത്തം, മുഹുർത്തം, ദോഷങ്ങൾ മാറുന്നതിനുള്ള വഴിപാടുകൾ നിർദ്ദേശിക്കൽ എന്നിവയെല്ലാം ജ്യോത്സ്യന്മാരുടെ പ്രവർത്തികളിൽപ്പെടുന്നു. ഭാവി ഫലപ്രവചനങ്ങൾക്ക് ശാസ്ത്രീയ അടിത്തറ അവകാശപ്പെടാനില്ലാത്തതിനാൽ ഇത്തരം പ്രവചനങ്ങൾ വിശ്വാസത്തിലധിഷ്ഠിതമായി മാത്രം നടത്തുന്നവയാണ്. ഈ കാര്യങ്ങൾക്ക് ജ്യോത്സ്യന്മാർ പ്രതിഫലവും വാങ്ങാറുണ്ട്.

പ്രാചീന കാലം മുതൽ പരമ്പരാഗതമായി ഈ ശാസ്ത്ര വിഷയത്തിൽ ജ്ഞാനം ഉണ്ടായിരുന്നവരെ ഗണക എന്നറിയപ്പെട്ടിരുന്നു. ഇവരിൽ ഗണക ബ്രാഹ്മണർ,നക്ഷത്ര ദർശകർ,അചാര്യർ, ജോശ്ശി(ജ്യോതിഷി),പണ്ഡിറ്റുകൾ തുടങ്ങിയ നാമങ്ങളിൽ അറിയപ്പെട്ടിരുന്നവർ ഉത്തര ഭാരതത്തിലും, കണിയാർ ദക്ഷിണ ഭാരതത്തിലും ജ്യോതിഷ ശാസ്ത്രത്തിൽ സമ്പൂർണ ആധിപത്യം ചെലുത്തിയിരുന്നു. വേദാങഗ ജ്യോതിഷവും കാല വിതാന ഗണിതവും സമനയിപ്പിച്ചാണു  കണിയാർ വിഭാഗം ജ്യോതിഷത്തെ കൈകാര്യം ചെയ്തിരുന്നത്.ആദ്യകാല ജ്യോതിഷികൾ , ഗണിത പണ്ഡിതരും, മഹാ ജ്യോതിശാസ്ത്രഞരും കൂടിയായിരുന്നു. പിൽക്കാലത്ത്   മറ്റ് സമുദായങ്ങളിൽ ഉള്ളവരും  ജ്യോതിഷത്തിൽ അറിവ് നേടി,ജ്യോതിഷം ഒരിക്കലും ഒരു ജോലി അല്ല ,അതൊരു സേവനമാണ് ,പണം വാങ്ങി ജ്യോതിഷം പറയാൻ  പാടില്ല ,ജ്യോതിഷത്തിലെ ഒരു ഗ്രന്ഥത്തിലും അത് പറഞ്ഞിട്ടുമില്ല , 

## അവലംബം


ജ്യോതിഷം ഒരിക്കലും ഒരു ജോലി അല്ല ,അതൊരു സേവനമാണ് ,പണം വാങ്ങി ജ്യോതിഷം പറയാൻ  പാടില്ല ,ജ്യോതിഷത്തിലെ ഒരു ഗ്രന്ഥത്തിലും അത് പറഞ്ഞിട്ടുമില്ല ,

വർഗ്ഗം:ജ്യോതിഷം
1957

ഗ്രിഗോറിയൻ കാലഗണനാരീതി പ്രകാരമുള്ള, ഇരുപതാം നൂറ്റാണ്ടിലെ അൻപത്തിയേഴം വർഷമായിരുന്നു **1957**.

## 1957-ൽ നടന്ന പ്രധാന സംഭവങ്ങൾ
thumb|150px|right|ഇ.എം.എസ്‌. നമ്പൂതിരിപ്പാട്
* 5 ഏപ്രിൽ : ഇ.എം.എസ്. നമ്പൂതിരിപ്പാട് ഐക്യകേരളത്തിന്റെ ആദ്യ മുഖ്യമന്ത്രിയായി സത്യപ്രതിജ്ഞ ചെയ്തു .ജനാധിപത്യ പ്രക്രിയയിലൂടെ തിരഞ്ഞെടുക്കപ്പെട്ട ലോകത്തിലെ ആദ്യത്തെ കമ്മ്യൂണിസ്റ്റ്‌ സർക്കാർ.
1958

ഗ്രിഗോറിയൻ കാലഗണനാരീതി പ്രകാരമുള്ള, ഇരുപതാം നൂറ്റാണ്ടിലെ അൻപതിയെട്ടാം വർഷമായിരുന്നു **1958**.

## സംഭവങ്ങൾ
* 6 ഫെബ്രുവരി – മുനിച് വിമാനാപകടം : 8 മാഞ്ചെസ്റ്റർ യുണൈറ്റഡ് കളിക്കാർ കൊല്ലപ്പെട്ടു. 

## ജനനങ്ങൾ

*ആഗസ്റ്റ് 29 - അമേരിക്കൻ സംഗീതജ്ഞൻ മൈക്കൽ ജാക്സൺ ജനിച്ചു.

## മരണങ്ങൾ
* 8 ഓഗസ്റ്റ്‌ – ബാർബറ ബെന്നെറ്റ് , അമേരിക്കൻ നടി 

## നോബൽ സമ്മാന ജേതാക്കൾ
* വൈദ്യശാസ്ത്രം :
* ഭൌതികശാസ്ത്രം :
* രസതന്ത്രം : 
* സാഹിത്യം :
* സമാധാനം :
* സാമ്പത്തികശാസ്ത്രം :

## അവലംബം

വർഗ്ഗം:1958
വർഗ്ഗം:വർഷങ്ങൾ